
INDLEDNING 

IDE  sidste  Aartier  har  der  vist  sig  en  stærk  Interesse  for 
Historiens  Methode  og  Theori,  især  i  Tyskland,  som  længe 
har  haft  Førerstillingen  i  historisk  Granskning.  En  evnerig 
tysk  Historiker,  Lamprecht,  har  vakt  stor  Opmærksomhed 
ved  hæftige  Angreb  paa  den  Maade,  hvorpaa  Historien  hidtil 
er  blevet  dyrket,  og  ved  i  Stedet  at  henvise  til  en  strengere 
videnskabelig  Fremgangsmaade ;  han  er  blevet  kraftig  imøde- 
gaaet  fra  mange  forskellige  Hold,  og  hans  Ideer  har  over- 
hovedet gjort  en  Opsigt  i  Tyskland,  som  noget  maa  forundre 
os  danske,  der  længe  forud,  takket  være  Georg  Brandes  og 
Høffding,  var  fortrolige  med  lignende  Tanker,  fremsatte  af 
Comte,  Taine  og  andre. 

Den  sidste  Menneskealder  har  ogsaa  baade  i  Tyskland 
og  i  Frankrig  frembragt  højst  respektable  Forsøg  paa  at 
sammenfatte,  hvad  der  kan  siges  om  Historiens  Methode.  I 
Tyskland  udgav  Bernheim  i  1888  —  allerede  før  den  Lam- 
prechtske  Strid  begyndte  —  en  stor  Lehrbuch  der  historischen 
Methode;  i  nye  Udgaver  har  Forfatteren  stadig  paa  ny  gen- 
nemarbejdet Stoffet,  og  Bogen  er  i  den  sidste  Udgave  (5.-6. 
Auflage,  1908)  vokset  til  omtrent  det  dobbelte  af  sin  oprinde- 
lige Størrelse.  I  Frankrig  har  to  ansete  Historiegranskere, 
Langlois  og  Seignobos,  forenet  sig  om  at  skrive  en  Intro- 
duction  aux  etudes  historiques,  der  er  mere  kortfattet  og  be- 
regnet paa  en  bredere  Læsekreds,  men  udmærker  sig  ved 
fransk  Klarhed  og  Skarphed  i  sin  Fremstilling;  dette  Skrift 
udkom  første  Gang  i  1898  og  er  siden  udgivet  flere  Gange 
paa  ny,  dog  i  væsentlig  uforandret  Skikkelse. 

Hvorledes  man  skal  lære  „Historien"  at  kende  —  Ordet 
Historie  har  jo  en  ejendommelig  Dobbelttydighed,  idet  det 
baade  betegner  Kundskaben  om  Fortiden  og  saa  selve  denne 
Fortid,  saaledes  at  „Karl  XIFs  Historie"   baade  kan  være  et 

Skrift  om  Karl  XII  og  hvad  denne  Fyrste  selv  har  udført 

derom  er  der  ikke  synderlig  Uenighed.  Den  kildekritiske 
Methode,  der  først  blev  klaret  i  sine  Grundtræk  for  et  Aar- 
hundrede  siden,  har  senere  gaaet  sin  Sejrsgang,  er  prøvet 
paa  de  forskelligste  Omraader  og  er  blevet  et  fint  tilpasset 
Instrument  for  Granskningen.  Den  skal  hjælpe  os  til  at 
komme  uden  om  de  Vanskeligheder,  der  ligger  i,  at  vi  ikke 
kan  iagttage  Fortiden  umiddelbart,  saaledes  som  vi  med 
egne  Øjne  kan  se,  hvad  der  foregaar  i  Nutiden,  men  man 
bør  vel  forstaa,  at  den  netop  kun  er  en  Iagttagelsesmethode ; 
den  fører  os  frem  til  Fænomenerne,  men  naar  vi  har  lært 
dem  at  kende,  kommer  først  det  Spørgsmaal,  hvorledes  de 
skal  bearbejdes  videnskabeligt.  Et  lille  Skrift,  jeg  lige  har 
udgivet  om  Fremgangsmaaden  ved  den  historiske  Under- 
søgelse, har  jeg  derfor  kaldt  „Historisk  Teknik";  det  skal 
indskærpe,  at  Kildekritiken  er  en  teknisk  Iagttagelsesmaade, 
der  for  øvrigt  maa  anvendes  over  alt,  hvor  vi  ikke  iagttager 
direkte. 

Der  er  ingen  af  de  før  nævnte  Methodikere,  der,  saaledes  som  jeg, 
holder  Undersøgelsesmaaden  udsondret  fra  den  senere  Bearbejdelse; 
men  det  synes  mig,  at  denne  Sondring  er  naturlig  og  virker  meget 
opklarende.  Den  klarer  især  dette,  at  et  historisk  Fænomen  dog  ikke 
i  sig  selv  er  Videnskab  mere  end  hvad  der  foregaar  for  vore  Øjne, 
blot  fordi  vi,  for  at  naa  til  det  historiske  Fænomen,  maa  foretage  en 
videnskabelig  Undersøgelse.  At  en  Mand  fra  Broncealderen  har  haft 
et  kort,  lige  Sværd  af  Bronce,  det  kan  kun  fastslaas  ved  Hjælp  af  en 
arkæologisk  Undersøgelse,  men  selve  dette  Faktum  bliver  derfor  ikke 
i  sig  selv  mere  videnskabeligt  oplysende  end  den  Iagttagelse,  jeg  kan 
gøre  paa  Gaden,  at  en  Byttersoldat  i  vore  Dage  har  en  let  krummet 
Sabel.  Hvad  Cæsar  har  udtalt  i  det  romerske  Senat,  hvad  Bichelieu 
har  sagt  til  Ludvig  XIII,  det  kan  kun  bestemmes  ved  en  maaske  saare 
indviklet  kritisk  Prøvelse;  men  hvad  jeg  videnskabeligt  kan  faa  ud  af 
Udtalelsen  til  at  oplyse  Statsmandens  Karakter,  hans  Politik  og  hvad 
ellers,  det  er  ikke  mere  end  hvad  jeg  kan  faa  ud  af  det  Nutidens  Stats- 
mandsord,  som  jeg  selv  har  hørt.    Dette  synes  saare  indlysende  (jfr. 


ogsaa  min  Historisk  Teknik,  §  97),  men  atter  og  atter  narres  man  dog 
af  det  videnskabelige  Skær,  som  Iagttagelsesvanskelighederne  kaster 
over  Fænomenerne  fra  Fortiden. 

Det  skal  indrømmes,  at  de  Ufuldkommenheder,  som  den  historiske 
Iagttagelse  har  i  Sammenligning"  med  den  umiddelbare,  fører  til,  at 
man  ofte  maa  supplere  de  Slutninger,  vi  kan  drage  ud  fra  selve  Kil- 
derne, og  udfylde  dem  netop  ved,  hvad  vi  kan  faa  ud  af  en  viden- 
skabelig Bearbejdelse  af  Fænomenerne,  se  min  Teknik,  §  80  ff.  Men 
dette  kan  dog  vel  ikke  udelukke,  at  man  opfatter  Iagttagelsesmaaden 
som  noget  for  sig,  og  denne  Sondring  finder  man  ogsaa  hos  den  ene 
og  anden  Historiker;  Sybel  f.  Ex.  siger:  „Kildekritiken,  netop  naar 
den  anvendes  omhyggeligt  og  methodisk,  kan  efter  sin  Natur  kun  føre 
frem  til  den  enkelte  Kendsgerning,  og  først  derefter  kommer  Histori- 
kerens egentlige  Opgave".  Filosofen  vil  tiltræde  Sondringen;  Rickert 
vil  ikke  gaa  nærmere  ind  paa,  hvorledes  Historikeren  af  sit  Kildestof 
udvinder  sit  Kendsgerningsstof:  »unser  Problem  beginnt  erst  bei  der 
Frage,  wie  aus  den  gefundenen  und  kritisch  gesichteten  Thatsachen 

Wissenschaft  wird,   oder  wie  der  Historiker  aus  seinem  That- 

sachenmaterial  seine  Begriffe  bildet«. 


&* 


Først  naar  vi  kommer  til  det  Spørgsmaal,  hvorledes  de 
Fænomener  fra  Fortiden,  vi  har  banet  os  Vej  til,  skal  be- 
arbejdes videnskabeligt,  møder  vi  de  Problemer,  hvorom  der 
er  stredet  saa  haardt.  Striden  drejer  sig  dels  om  det  Om- 
raade,  Historien  skal  oplyse,  dels  om,  hvilken  Fremgangs- 
maade  man  skal  følge.  Hvad  Omraadet  angaar,  staar  Striden 
især  mellem  politisk  Historie  og  Kulturhistorie;  dertil  kom- 
mer dog  ogsaa  Tvivlsspørgsmaal  frem,  om  de  saakaldte  for- 
historiske Tider  tilhører  Historien,  om  hvad  man  kalder  de 
uhistoriske  Folk  skal  med  o.  lign.  Denne  Strid  om  Omraadet 
er  dog  næppe  af  den  Vægt,  man  ofte  har  tillagt  den.  Selv 
den  Historiker,  der  som  saadan  fralægger  sig  at  ville  have 
noget  at  gøre  med  de  forhistoriske  Tider,  nægter  dog  ikke, 
at  disse  i  sig  selv  fortjener  at  studeres,  og  selv  den  mest 
fanatiske  Statshistoriker  vil  indrømme,  at  Kulturhistorien  og- 
saa maa  oplyses.  Saaledes  set  bliver  det  da  faktisk  mest  en 
Strid  om  Arbejdsomraadernes  Afgrænsning1),   og  selv  den, 


!)  Bagved  ligger  ganske  vist  som  oftest  en  forskellig  Værdsættelse 
af,  hvad  der  er  det  væsentligste  eller  centrale  i  Historien.  Sml. 
nedenfor  S.  39. 

der  som  jeg  mener,  at  Historiens  Omraade  er  Fortidens 
Menneskeliv  i  dets  fulde  Omfang,  kan  naturligvis  meget  godt 
indrømme,  at  det  kan  være  praktisk  at  fordele  Arbejdet 
efter  de  enkelte  Omraaders  Ejendommelighed. 

Af  største  Betydning  er  derimod  Striden  om  Historiens 
hele  videnskabelige  Fremgangsmaade.  Her  hævder  den  ene 
Retning,  at  det  maa  være  Historievidenskabens  endelige  Maal 
at  paavise  Love  for  Menneskelivet  af  samme  Art  som  dem, 
Naturvidenskabens  Dyrkere  stræber  at  udfinde  eller  opstille 
for  Naturfænomenerne;  den  anden  Retning  hævder,  ja,  hvad 
den  positivt  hævder,  kan  næppe  udtrykkes  i  Korthed,  men 
den  vender  sig  i  alt  Fald  skarpt  imod  den  første  og  anser 
det  for  umuligt  og  ugørligt  paa  Historiens  Omraade  at  naa 
til  noget,  der  ligner  Naturlovene.  Flertallet  af  Historikerne 
hører  sikkert  til  den  sidste  Retning,  omend  i  mangfoldige 
Nuancer. 

Dette  saare  vanskelige  Spørgsmaal  er  det  ikke  min  Agt 
her  at  komme  ind  paa.  Hvad  jeg  ønsker,  er  derimod  at  stu- 
dere noget,  der  maaske  er  vel  egnet  til  ogsaa  at  kaste  et 
Sidelys  over  Historievidenskaben;  jeg  vil  gerne  gaa  lidt  nær- 
mere ind  paa  Historieskrivningen  og  søge  at  forstaa,  hvor- 
ledes den  arbejder  og  hvad  den  stræber  at  naa. 

At  søge  at  forstaa  Historieskrivningens  Karakter  turde 
der  være  saa  meget  mere  Grund  til,  som  den  sikkert  er  ble- 
vet noget  stifmoderlig  behandlet  i  de  føromtalte  Haandbøger 
i  Historiens  Theori.  Medens  man  i  dem  faar  udmærkede  Op- 
lysninger om,  hvorledes  Historikeren  i  vore  Dage  gaar  frem 
for  at  naa  tilbage  til  Fortiden,  og  indgaaende  Drøftelse  af, 
hvorledes  han  videnskabeligt  skal  bearbejde  det  saaledes 
vundne  Materiale,  faar  man  i  en  forbavsende  ringe  Grad  Bi- 
drag til  Forstaaelse  af,  hvorledes  Historieskrivningen  virker 
i  vor  Tid.  Forklaringen  herpaa  er  dog  meget  simpel.  Baade 
den  tyske  og  de  to  franske  Methodikere  er  enige  om,  at  Hi- 
storieskrivning og  historisk  Videnskab  ganske  falder  sam- 
men; hvad  den  lærde  Historiker  skriver,  det  er  Historieskriv- 
ning, og  denne  er  da  intet  andet  end  Historievidenskabens 
litterære  Fremstillingsform. 

At  opfatte  Historieskrivningen  paa  den  Maade  turde 
muligvis  synes  de  fleste  ganske  naturligt,  men  man  vil  dog 
vistnok  blive  noget  forskrækket,  naar  man  ser  de  Konse- 
kvenser, vore  Methodikere  drager  af  saaledes  blot  at  gere  Hi- 
storieskrivningen til  den  videnskabelige  Histories  Taleror. 
Det  forer  nemlig  til  ikke  mindre  end  en  fuldkommen  Ned- 
sabling af  alt,  hvad  man  hidtil  har  betragtet  som  Historie- 
skrivningens Mesterværker;  naar  de  vejes  paa  den  strenge 
Videnskabs  Vægt,  viser  det  sig  hurtigt,  at  de  er  ganske  under- 
vægtige. Seignobos  —  det  er  ham,  der  har  forfattet  ved- 
kommende Afsnit  i  den  franske  Methodelære  —  taler  her  kraf- 
tigt og  klart.  Han  sammenfatter :  Lige  til  henimod  1850  er  Hi- 
storien baade  for  Historikerne  og  for  Publikum  vedblevet  at 
være  un  genre  littéraire;  det  historiske  Værk  er  stadig,  om 
ikke  udelukkende,  saa  dog  overvejende,  et  Kunstværk.  Forst 
i  det  sidste  halve  Aarhundrede  er  det  begyndt  at  blive  ander- 
ledes, og  der  er  fremkommet  talrige  rent  videnskabelige  Mono- 
grafier og  Haandboger.  Men  naar  man  ser  paa  de  mere  popu- 
lære Fremstillinger,  finder  man,  at  „den  gamle  Historiografis 
fordømmelige  Vaner"  atter  og  atter  gør  sig  gældende,  selv 
hos  de  mest  fremragende  Videnskabsmænd.  „De  tager  Parti, 
de  dadler  og  roser,  farver  og  forskønner",  og  fremfor  alt,  de 
sætter  deres  Evner  ind  paa  at  skabe  et  Kunstværk  (å  faire 
æuvre  d'artiste).  Den  franske  Forfatter  nævner  bestemte 
Navne,  alle  tyske:  Mommsen,  Droysen,  Curtius  og  Lamprecht; 
han  kunde  vist  lige  saa  godt  have  taget  Frankrigs  store  Navne 
paa  Historieskrivningens  Omraade. 

Tyskeren  Bernheim  er  ikke  saa  aaben  i  sine  Udtalelser, 
men  vil  man  prøve  Historieskriverne  paa  det  videnskabelige 
Maal,  han  sætter,  vil  de  dog  næppe  komme  bedre  fra  det, 
og  naar  den  franske  Methodiker  især  tager  Afstand  fra,  at  Hi- 
storieskrivningen er  Kunst,  udtaler  Bernheim  det  om  mulig 
endnu  kraftigere.  Den  ellers  saa  rolige  og  lidenskabsløse  Me- 
thodiker kommer  i  Fyr  og  Flamme,  naar  han  drøfter  dette 
Spørgsmaal:  „Det  betegner  Højdepunktet  af  den  Begrebs- 
forvirring,  der   hersker   paa  vort  Omraade,    naar  man  ofte 

kalder  Historien  en  Kunst".  Man  kan  endda  forstaa,  at  denne 
Mening  var  fremme  i  ældre  Dage,  „hine  lykkelige  harmoniske 
Tider,  da  alle  Videnskaber  paa  Grund  af  deres  lave  Stade 
endnu  forligedes  med  de  æsthetiske  Krav",  men  med  den  høje 
Udvikling,  Historievidenskaben  nu  har  naaet,  er  dette  ikke 
mere  muligt;  allerhøjst  kan  man  sige,  at  „Historien  er  en 
Videnskab,  hvis  Resultater  undtagelsesvis  lader  sig  fremstille 
i  et  Kunstværks  Form",  noget,  der  dog  ogsaa  kan  findes  i  alle 
andre  Videnskaber.  Hvis  Bernheim  saaledes  undgaar  at 
nævne  bestemte  Exempler,  tør  man  dog  sige,  at  hans  Be- 
mærkninger rammer  vistnok  alle  det  sidste  Aarhundredes 
store  Historieskrivere,  saa  vist  som  det  om  saa  godt  som 
hver  eneste  kan  paavises,  at  de  selv  har  ment,  at  deres  Vær- 
ker ikke  blot  var  Frugt  af  Videnskab,  men  tillige  af  Kunst, 
alle  vist  har  kunnet  underskrive  Rankes  Ord:  „Historien  er 
paa  en  Gang  Kunst  og  Videnskab". 

Jeg  tilstaar,  at  disse  Konsekvenser  faar  mig  til  at  gyse, 
og  ikke  mindre  forskrækkes  jeg,  naar  jeg  ser,  hvad  Seigno- 
bos  modsat  opstiller  som  Mønstre  paa  Historieskrivning.  Han 
nævner  paa  den  ene  Side  de  monografiske  Arbejder,  der 
sætter  sig  som  Maal  at  oplyse  et  enkelt  begrænset  Emne,  og 
han  giver  Forfatterne  af  saadanne  tre  gode  Regler  at  følge: 
1)  at  oplyse  Kilden  for  hver  af  deres  Angivelser,  2)  saa  vidt 
muligt  at  følge  den  kronologiske  Orden,  og  3)  at  give  deres 
Værk  en  Titel,  der  nøje  dækker  over  Indholdet.  Paa  den 
anden  Side  nævner  han  „Arbejder  af  almindelig  Natur",  dels 
de  videnskabelige  Repertorier  som  „Jahrbucher  der  deutschen 
Geschichte"  eller  Pauly-Wissowas  „Real-Encyklopædie  der 
klassischen  Alterthumswissenschaft",  dels  de  store  Haand- 
bøger  over  Litteratur,  Sprog,  Forfatningsudvikling  og  Reli- 
gionshistorie, der  snart  er  Enkeltmandsarbejde  som  Mar- 
quardt-Mommsens  „Handbuch  der  romischen  Alterthiimer", 
snart  og  bedre  frembringes  af  en  talrig  Medarbejderskare, 
som  Pauls  „Grundriss  der  germanischen  Philologie"  o.  1. 
Jeg  forskrækkes,  thi  hvor  højt  jeg  end  vurderer  den  ene  og 
anden  Art  af  Værker  som  fortræffelige  Frugter  af  og  Hjælpe- 

midler  for  Nutidens  Historievidenskab,  saa  lidt  kan  jeg  tænke 
mig,  at  den  Art  Skrifter  paa  nogen  Maade  kan  kaldes  Histo- 
rieskrivning eller  træde  i  Stedet  for  denne.  Hvor  karakteri- 
stisk er  det  ikke,  at  et  alfabetisk  ordnet  Lexikon  som 
Pauly-Wissowa  er  kommet  med,  medens  Mommsens  „Ro- 
mische  Geschichte"  er  sat  udenfor!  Eller  dette  Raad  om,  at 
man  skal  holde  sig  nøje  til  Tidsfølgen ;  lad  være,  at  det  kun 
opstilles  som  Regel  for  Monografier,  saa  er  det  i  alt  Fald 
vist,  at  man  hidtil  har  betragtet  det  som  et  væsentligt  og  af- 
gørende Fremskridt,  da  man  i  Historieskrivningen  opgav  at 
opregne  Tildragelserne  Aar  for  Aar. 

Alligevel,  jeg  maa  egentlig  give  disse  Methodikere  Ret: 
hvis  det  er  givet,  at  Historieskrivningen  fuldt  og  helt  skal 
underordne  sig  Historievidenskaben,  ja  saa  maa  Konsekven- 
serne vist  blive  de,  som  Seignobos  og  Bernheim  angiver.  Men 
jeg  slutter  omvendt:  da  man  dog  ikke  paa  nogen  Maade  kan 
finde  sig  i  disse  Konsekvenser,  saa  turde  Fejlen  gemme  sig 
i  selve  Udgangspunktet.  Der  synes  da  god  Grund  til  at  tage 
dette  Spørgsmaal  op,  men  det  er  dog  næppe  raadeligt  straks 
at  vove  sig  i  Kast  med  selve  Theorien.  I  Stedet  vil  jeg  i  det 
følgende  ganske  simpelt  se  paa  Historieskrivningen  i  vore 
Dage  og  søge  at  klare,  hvorledes  den  arbejder  og  virker,  og 
først  efter  at  have  gjort  det,  vil  jeg  da  til  Slutning  vende  til- 
bage til  Spørgsmaalet  om,  hvor  vidt  Historieskrivning  helt 
falder  sammen  med  historisk  Videnskab. 

1.    HISTORIESKRIVNINGEN  OG  SANDHEDEN. 

Ved  første  Øjekast  vil  man  næppe  tænke  sig,  at  der 
overhovedet  er  Grund  til  nærmere  at  drøfte,  hvorledes  Histo- 
rieskriveren staar  til  Sandheden.  Intet  synes  dog  vissere  end, 
at  den  historiske  Fortæller  skal  holde  sig  til  Sandheden,  og 
man  kunde  vel  simpelt  hen  stille  det  samme  Krav  til  ham, 
som  man  stiller  til  Vidnet  for  Domstolen:  Sig  Sandheden, 
hele  Sandheden  og  intet  uden  Sandheden. 

Sandheden,  ja  hvad  er  Sandhed,  sagde  Pilatus,  og  Histo- 
rikeren maa  gøre  disse  Ord  til  sine.  Det  er  kun  den  jævne 
folkelige  Forstaaelse,  der  gaar  ud  fra,  at  Historikeren  kan 
opklare  alt  i  Fortiden,  naar  han  blot  gør  sig  tilstrækkelig 
Ulejlighed ;  da  Freeman  havde  beskrevet  Slaget  ved  Hastings 
paa  nogle  hundrede  Sider  og  udtømt  alt,  hvad  han  kunde 
finde  af  Oplysninger  derom,  kom  en  Maler  til  ham  og 
spurgte:  men  hvorledes  var  Vejret  den  Dag?  Freeman 
kunde  ikke  besvare  Spørgsmaalet,  og  saaledes  er  der  Tusinder 
og  atter  Tusinder  af  Spørgsmaal,  som  Historikeren  maa  lade 
staa  hen,  fordi  hans  Kundskab  om  Fortiden  beror  paa  et 
Kildestof,  der  snart  er  omfattende  og  mangeartet,  snart 
yderst  fattigt.  Men  fremfor  alt,  mellem  de  Ting,  som  Histo- 
rikeren kan  fastslaa  med  fuld  Sikkerhed,  og  de  andre,  om 
hvilke  det  er  ham  ganske  umuligt  at  sige  noget  som  helst, 
ligger  en  højst  omfattende  Sfære,  hvorom  vi  veed  noget,  men 
kun  noget  usikkert,  snart  noget,  der  dog  kan  betegnes  som 
om  ikke  sikkert,  saa  dog  højst  sandsynligt,  saa  noget  andet, 
hvor  Sandsynlighedsgraden  er  saare  ringe.  Ren  an  har  Ret 
i,  at  i  Historien  er  Sikkerhedens  Omraade  yderst  begrænset, 

og  han  tilføjer  endda,  at  alt  hvad  vi  mest  ønsker  at  vide, 
ligger  udenfor  dette  Omraade.  Allerede  af  den  Grund 
kommer  Historieskriveren  ikke  saa  let  fra  Kravet  om  at  sige 
Sandheden. 

Hele  Sandheden !  Intet  er  sikrere  end  at  Historieskrive- 
ren ikke  kan  sige  hele  Sandheden,  alt  hvad  han  veed.  Ved 
enkelte  særlig  kildefattige  Tidsrum  vil  han  maaske  kunne 
gøre  det;  endda  vil  han  ofte  her  vide  noget,  som  han  ikke 
finder  det  værdt  at  optage  i  sin  Skildring.  Men  ved  alle  andre 
Tider  veed  han  meget  mere  end  han  tager  med  i  sin  Frem- 
stilling, den  være  saa  vidtløftigt  anlagt  den  være  vil.  Selv  i 
et  saa  lille  Land  som  Danmark  foreligger  der  for  de  senere 
Aarhundreder  et  Kildestof  af  saa  vældigt  Omfang,  at  ingen 
kan  udtømme  det.  I  sin  Tid  havde  Wegener  som  Geheime- 
arkivar  den  Plan,  at  hvert  enkelt  Aktstykke  i  Arkivet  skulde 
registreres  paa  sin  særlige  Seddel;  man  tog  virkelig  fat  paa 
dette  Arbejde  og  fortsatte  dermed  hele  Wegeners  35-aarige 
Embedstid  igennem;  saa  opgav  man  det,  bl.  a.  fordi  en 
simpel  Beregning  viste,  at  man  kun  var  naaet  gennem  een 
Procent  af  de  Akter,  der  fandtes  i  Arkivet,  eller  med  andre 
Ord,  at  man  maatte  arbejde  over  tre  Tusinde  Aar  for  at 
blive  færdig !  Og  saa  er  Geheimearkivets  Akter  kun  en 
Brøkdel  af  alle  de  bevarede  Statsakter,  disse  kun  en  Brøk- 
del af  det  samlede  Kildestof  til  vort  Lands  Historie.  Man 
tænke  sig  saa,  hvad  Stof  der  findes  i  de  store  europæiske 
Riger.  Allerede  dette  viser  dog  klart,  at  Historieskriveren 
ikke  kan  sige  „hele  Sandheden". 

Kun  Sandheden!  Ja,  i  den  historiske  Undersøgelse  kan 
Historikeren  indskrænke  sig  til  at  sige,  hvad  han  virkelig  veed 
eller  dog  kan  godtgøre  Sandsynligheden  af,  og  hvor  han  gaar 
ud  over  det,  kan  han  udtrykkelig  gøre  opmærksom  derpaa. 
For  Historieskriveren  turde  dette  være  ugørligt.  Vort  Kilde- 
stof er  til  Trods  for  dets  Omfang  og  Forskelligartethed  næsten 
altid  fuldt  af  Huller,  og  dem  maa  Historieskriveren,  naar  han 
vil  give  en  anskuelig  Skildring,  fylde  ud ;  viger  han  frygtsomt 
tilbage  derfor,  vil  hans  Skildring  blive  meget  ufuldkommen, 

tør  og  livløs.  Selv  de  strengt  videnskabelige  franske  Metho- 
dikere  maa  her  gøre  Indrømmelser:  „Hvis  man  forsøger  at 
forestille  sig  en  Kamp  eller  en  Ceremoni  ved  Hjælp  af  selv 
den  mest  detaillerede  Fortælling,  vil  man  se,  hvor  mange 
Træk  man  maa  føje  til.  .  .  .  Enhver  historisk  Skildring 
indeholder  derfor  en  stor  Del  Fantasi". 

Saaledes  er  Historieskriverens  Stilling  til  Sandheden 
ingenlunde  saa  let  at  klare,  som  man  kunde  tro.  Vist  er  det 
dog,  at  den  Virkning,  Historieskrivningen  gør,  beror  paa,  at 
Læseren  her  føler  sig  overbevist  om  at  finde  Virkelighed; 
Menneskene  glæder  sig  ved  fri  Digtning  og  de  Skikkelser, 
den  frembringer,  men  i  Historieskrivningen  vil  de  netop  høre 
om  Personer,  der  virkelig  har  levet,  og  Tildragelser,  der  vir- 
kelig er  sket.  Deraf  følger  da,  at  Historieskriveren  aldrig 
maa  sige  noget,  der  paaviselig  ikke  er  sandt;  ellers  vil  han 
undergrave  Læserens  Tillid. 

Dette  Krav  til  Historieskriveren  er  absolut,  men  det  kan 
netop  kun  udtrykkes  paa  den  negative  Maade,  jeg  har  an- 
vendt. Historievidenskaben  vil  stille  det  positive  Krav,  at 
hvad  den  skal  anerkende  som  Virkelighed,  det  maa  man 
kunne  godtgøre  Rigtigheden  eller  i  det  mindste  Sandsynlig- 
heden af;  Historieskriveren  kommer,  ofte  halvvejs  ubevidst, 
til  at  stille  mindre  strenge  Fordringer  til  Bevisførelsen.  Hvor 
meget  er  der  ikke  i  Historien,  der  ene  hviler  paa  een  For- 
tællers Fremstilling,  endda  ofte  en  Mand,  der  stod  de  Tildra- 
gelser, han  skildrer,  meget  fjernt?  Paa  saadanne  Omraader 
vil  Historieskriveren  ikke  kunne  taale  den  Tanke,  at  han 
aabent  skal  vedgaa,  hvor  usikker  vor  Viden  er,  ja  selv  den 
strikse  Methodiker  fristes  her  til  at  ville  bevise,  at  vi  godt 
med  et  eneste  Vidne  kan  naa  til  fuld  Sikkerhed  (jfr.  min 
Teknik,  §  70).  „Der  Historiker  bedarf  positives",  sagde  alle- 
rede Niebuhr,  og  dette  fører  til,  at  man  ved  Tidsrum,  hvor 
Kildestoffet  er  fattigt,  taler  med  en  Sikkerhed,  som  det  er 
umuligt  at  føle,  hvor  der  er  talrige  og  afvigende  Kilder. 
„Perserkrigene,  hvorom  alene  Herodot  fortæller,  Fredegundes 
Eventyr,  der  ene  berettes  af  Gregor  af  Tours,  vækker  mindre 

Tvivl  end  Begivenheder  fra  Revolutionstiden,  hvorom  man 
har  Hundreder  af  samtidige  Vidner",  siger  Seignobos.  En 
eller  anden  Historieskriver  vil  vel  endog  opstille  den  Lære- 
sætning, at  han  slet  ikke  har  Ret  til  at  udelade  den  Fortæl- 
ling, hvis  Urigtighed  ikke  ligefrem  kan  godtgøres,  og  saa 
umuligt  dette  Princip  end  er  for  en  Videnskab,  saa  vist  svarer 
det  nogenlunde  til  Historieskrivernes  Praxis. 

Historieskrivningen  vil  derfor  efter  sin  Natur  have  ringe 
Sympathi  med  Nutidens  strenge  Undersøgelse  af  Traditionens 
Troværdighed,  og  naar  det  særlig  er  gaaet  ud  over  Anekdoten 
og  Sagnet,  over  den  slaaende  Udtalelse  og  den  dramatiske 
Fortælling,  føler  Historieskriveren,  hvad  Tab  der  ligger  heri; 
„hvilken  Skat  af  nedarvet,  storartet,  Folkene  lykkebringende 
Visdom  har  vi  ikke  mistet",  siger  Ottokar  Lorenz  og  taler 
om,  hvor  fuldkommen  ligegyldigt  det  er,  om  en  karakteri- 
stisk Anekdote  er  sand  eller  usand,  ja  selv  en  saa  kritisk 
Historiker  som  Ranke  kan  beklage,  hvad  hans  Prøvelse  har 
ført  til:  „man  undværer  ugerne  den  ofte  skildrede  Scene; 
jeg  ønsker  næsten  at  blive  imødegaaet".  Overfor  den  Art 
Stof  vil  da  Historieskriveren  ofte  strække  sig  langt;  han  vil 
foreholde  Kritiken,  at  den  maaske  har  vist,  at  det  overleve- 
rede hviler  paa  et  usikkert  Grundlag,  mulig  endog  har  indre 
Sandsynlighed  imod  sig,  men  dog  ikke  kan  føre  et  sikkert 
Bevis  for,  at  det  ligefrem  er  umuligt,  og  han  mødes  derved 
med  Læserne,  der  ofte  rejser  sig  i  Harme  mod  den  historiske 
Kritiker  og  i  ham  ser  en  Skænder  af  Folkets  smukke  Minder. 
Til  det  her  opstillede  negative  Krav  til  Historieskriveren 
fristes  man  til  at  føje  et  andet  lige  saa  negativt,  det,  at  han 
aldrig  maa  sige  noget,  der  beror  paa  ren  Fantasi.  Dette  er 
rigtigt  nok,  men  det  bliver  blot  i  det  enkelte  Tilfælde  saare 
vanskeligt  at  drage  nogen  skarp  Grænse,  saaledes  som  vi  i 
det  følgende  vil  komme  til  at  se  paa  forskellige  Punkter. 

2.    HISTORIESKRIVNINGENS  ANSKUELIGHED. 

Naar  Historieskriveren  stiller  sig  anderledes  til  den  histo- 
riske Sandhed  end  den  strenge  Videnskab,  ligger  det  især  i, 

at  man  af  Historieskrivningen  kræver  en  livfuld  og  anskuelig 
Fremstilling  af  Fortiden.  Dette  Krav  er  Historieskrivningen 
medfødt,  saa  vist  som  den  først  og  sidst  er  Fortælling.  De 
ældste  Historieskrivere  afløser  og  fortsætter  de  mundtlige 
Historiefortællere;  hvad  Herodot  havde  hørt  og  erfaret,  det 
gengiver  han,  og  før  han  nedskrev  det,  havde  han  selv  for- 
talt det;  Sagaskrivningen  er  opvokset  af  den  mundtlige  Saga- 
fortælling, og  hvad  Sakse  optegner,  har  han  hørt  Folket 
synge  om  eller  det  er  fortalt  ham  af  Absalon  og  de  histo- 
riekyndige Islændere.  Al  oprindelig  Historieskrivning  gen- 
nemtrænges af  Fortællerglæde;  Forfatter  og  Læser  fryder  sig 
ved  at  høre  om  det  store,  usædvanlige  og  mærkelige,  som 
Mennesker  har  oplevet  og  udført,  og  allermest  glæder  man 
sig,  naar  det  er  ens  egne  Forfædre,  hvis  Bedrifter  det  drejer 
sig  om. 

Den  Interesse,  der  oprindelig  har  født  Historieskrivningen, 
er  saa  naturlig  og  almenmenneskelig,  at  den  lever  til  alle 
Tider,  og  den  behersker  Læserne  i  vore  Dage  ligesom  i  den 
fjerne  Fortid.  For  Historieforskeren  er  det  i  Tidens  Løb 
blevet  anderledes;  han  kommer  ikke  saa  let  frem  som  de 
ældste  Historieskrivere,  og  naar  han  ad  lange  og  besværlige 
Veje  søger  at  finde  Sandheden,  er  det,  der  holder  ham  oppe, 
Videnskabsmandens  Glæde  over,  at  man  ved  grundig  og 
methodisk  Forskning  kan  bringe  Lys,  hvor  der  før  var 
Mørke.  Men  naar  Historikeren  vil  fortælle  den  store  Almen- 
hed, hvad  han  har  fundet,  gør  han  vel  i  at  huske,  at  det,  der 
interesserer  Læserne,  ikke  er  Vejen,  men  Resultatet.  Af 
Historieskriveren  kræver  man  med  fuld  Ret,  at  han  skal 
føre  Fortiden  frem  i  levende  Billeder,  i  anskuelig  Skildring; 
for  al  god  Historieskrivning  gælder  de  Ord  af  Michelet, 
som  staar  indhugget  paa  hans  Gravsten:  L'histoire  est  une 
résurrection. 

Paa  en  vis  Maade  har  vi  bedre  Midler  end  ældre  Tider 
til  at  forestille  os  Fortiden  levende.  Takket  være  arkæolo- 
giske og  antikvariske  Studier  veed  vi  helt  anderledes  god 
Besked  om  Livets  Ydersider,  hvorledes  man  klædte  sig   og 

smykkede  sig,  hvorledes  man  gik  og  stod,  sad  og  hvilede. 
Men  det  maa  dog  siges,  at  tidligere  Historikere  ikke  ret  følte 
de  Mangler,  deres  Kundskab  havde  paa  disse  Omraader,  idet 
man  ganske  naivt  forestillede  sig,  at  alle  Tider  omtrent  val- 
ens; der  skal  findes  et  Maleri  fra  det  17.  Aarhundrede  af 
Kains  Drab  af  Abel,  hvor  Morderen  skyder  sit  Offer  ned 
med  en  Pistol! 

Langt  stærkere  fremtræder  de  Vanskeligheder,  som  man 
i  vore  Dage  har  ved  at  opfylde  det  Krav  til  livfuld  Frem- 
stilling, der  er  Historieskrivningen  i  Kødet  baaret.  Vanske- 
lighederne ligger  paa  to  ganske  forskellige  Punkter. 

Paa  den  ene  Side  har  vor  Tid  i  en  ganske  anden  Grad 
end  nogen  tidligere  faaet  Øjet  op  for,  hvor  vanskeligt  det  er 
at  naa  til  sikker  Kundskab  om,  hvad  der  er  sket  i  Fortiden. 
De  første  Historieskrivere  gengav  simpelt  hen  de  Fortællinger, 
der  gik  Mand  og  Mand  imellem;  undertiden  anførte  de  til 
større  Sikkerhed  for,  at  det,  de  fortalte,  var  sandt,  et  bestemt 
Vidne;  hist  og  her  kunde  de  vel  ogsaa  ytre  deres  Mistillid 
til  en  eller  anden  Fortælling.  Vi  har  et  ganske  anderledes 
skarpt  Blik  for,  hvor  dybt  det  ligger  i  Menneskenaturen,  at 
ingen  Fortælling  om  noget  oplevet  er  fuldt  ud  i  Overens- 
stemmelse med  hvad  der  virkelig  er  sket,  og  med  en  for 
Fortiden  helt  fremmed  Forsigtighed  og  Kritik  stræber  vi  da 
gennem  en  nøje  Prøvelse  af  Vidnesbyrdene  at  naa  frem. 
Og  mens  Historieskriverne  endnu  i  en  ikke  fjern  Fortid 
først  og  sidst  byggede  paa  tidligere  Historieskrivere  og  saa 
deres  væsentligste  Opgave  i  at  genfortælle,  hvad  de  havde 
fortalt,  saa  gaar  vor  Forskning,  hvor  det  lader  sig  gøre,  bag- 
ved Historiefortællerne  og  bygger  med  Forkærlighed  paa, 
hvad  der  endnu  er  tilbage  af  selve  Fortidens  Liv.  Vi  skil- 
drer et  Lands  ydre  Politik,  ikke  efter  hvad  de  samtidige 
Historikere  fortæller  derom,  men  efter  selve  Tidens  Depe- 
seher  og  Breve;  vi  bygger  vor  Karakteristik  af  en  Mand 
ikke  paa,  hvad  mer  eller  mindre  paalidelige  Historikere  har 
sagt  om  ham,  men  paa  hvad  vi  kan  slutte  af  hans  egne  Hand- 
linger og  egne   Udtalelser.     Vi  skildrer  en  vis  Tids  Industri 

efter  hvad  vi  kan  læse  ud  af  bevarede  Frembringelser,  dens 
Klædedragt  efter  hvad  der  er  tilbage  af  Klædningsstykker  og 
efter  samtidige  Afbildninger.  Vor  Historieforskning  er  ikke 
i  første  Række  en  Genfortælling  af  tidligere  Historieskriv- 
ning, men  en  Genopførelse  helt  fra  Grunden  af.  Og  bagved 
Historieskrivningen  ligger  da  i  vore  Dage  et  teknisk  For- 
arbejde af  et  Omfang  og  en  Dybde,  som  en  tidligere  Tid  ikke 

kendte  til. 

Dette  har  nu  ført  til,  at  man  i  Historien  i  stigende  Grad 
er  kommet  ind  paa  at  give  den  videnskabelige  Undersøgelse 
og  Resultaterne  hver  for  sig.    De  talrige  historiske  Tidsskrifter, 
der  er  Organer  for  Videnskaben,  fyldes  aldeles  overvejende 
af  Fremstillinger,  som  ingen  vil  kalde  Historieskrivning;  aarlig 
udkommer  talløse    større    eller    mindre    historiske   Skrifter, 
der  udelukkende  tager  Sigte  paa  at  oplyse  det  ene  eller  andet 
Forhold  i  Fortiden,  ikke  paa  at  give  et  Billede  deraf.   Jeg 
har  ovenfor  nævnt  en  Række  store  historiske  Værker,  som 
Seignobos  anfører  som  mønsterværdige;  det  er  de  sikkert 
ogsaa,  men  de  kan  blot  ikke  kaldes  Historieskrivning,  hvis 
man  ikke  ganske  vil  gøre  Vold  paa,  hvad  der  ligger  i  dette 
Ord.   Eller  lad  mig  anføre  fra  min  egen  Forfattervirksomhed, 
at  jeg  har  skrevet  et  helt  Universitetsprogram  (1901)  ene  for 
at  redegøre  for,  hvorledes  Arvehyldingsakterne  fra  1721  rettelig 
skal  forstaas,  og   en  Doktordisputats  for  at  paavise  Magtfor- 
delingen mellem  den  danske  Konge  og  hans  Lensmænd  i  det 
16.  Aarhundrede,  bygget  paa  en  statistisk  Bearbejdelse  af  Lens- 
brevene  fra  Datiden;  det  ene  og  andet  er  Videnskab,  men 
selv  vilde  jeg  da  aldrig  falde  paa  at  kalde  det  Historieskrivning. 
Saaledes  omfatter  historisk  Litteratur  i  vore  Dage  meget  mere 
end  Historieskrivning,  og  heri  ligger  allerede,  hvor  usandt 
det  er  at  lade  som  om  Historieskrivning  simpelt  hen  er,  hvad 
Historikeren  skriver. 

Nej,  Historieskrivningen  kan,  saaledes  som  den  historiske 
Videnskab  har  formet  sig,  i  det  højeste  kun  gengive  de  Re- 
sultater, som  Videnskaben  er  naaet  til,  og  det  er  kun  en 
Undtagelse,  naar  Historieskriveren  hist  og  her  kan,  ikke  føre 

Bevis  for  hvad  han  siger,  men  i  det  mindste  antyde,  hvorledes 
han  er  naaet  dertil.  Ja,  end  ikke  at  oplyse,  om  det  Træk,  man 
anfører,  er  helt  sikkert,  meget  sandsynligt,  rimeligt  eller  maaske 
meget  usikkert,  noget,  der  dog  videnskabelig  set  er  den  aller- 
første Pligt,  end  ikke  det  kan  Historieskriveren  som  Regel 
faa  med.  Han  kan  hist  og  her  antyde  Sikkerhedsgraden,  ind- 
skyde et  „formodentligt",  et  „maaske"  eller  „det  hedder  sig"; 
men  han  maa  være  sparsom  med  den  Art  Indskud,  hvis  han 
ikke  ganske  vil  ødelægge  Virkningen  af  sin  Skildring. 

Faktisk  er  saaledes  Historiegranskning  og  Historieskrivning 
blevet  skilt  ad,  og  praktisk  har  dette  ført  til,  at  Historie- 
skriveren ofte  ledsager  sin  Fremstilling  med  Noter,  hvori  han 
henviser  til  de  Kilder,  han  støtter  sig  paa,  og  undertiden 
ogsaa  gør  Rede  for  sin  Stilling  til  det  ene  eller  andet  Problem. 
Dette  er  særdeles  priseligt,  og  „det  lærde  Apparat"  er  meget 
nyttigt  for  den,  der  vil  underkaste  Fremstillingen  en  Efter- 
prøvelse. Men  man  maa  stille  sig  klart,  at  ingen  Historiker, 
der  behandler  et  blot  nogenlunde  omfattende  Emne,  i  Virke- 
ligheden kan  ledsage  sin  Fremstilling  med  en  udtømmende 
Bevisførelse.  Dertil  vilde  jo  høre,  at  han  ved  hvert  Træk,  han 
anfører,  ikke  blot  anførte  den  Kilde,  hvorfra  han  hentede  det ; 
men  han  maatte  godtgøre,  hvorfor  han  netop  tillagde  denne 
Kilde  Troværdighed.  Han  maatte  paa  andre  Punkter  frem- 
stille, hvorfor  han  modsat  anser  den  og  den  Efterretning  for 
utroværdig.  Og  han  maatte  endelig  søge  at  vise,  hvorfor  han 
har  omtalt  det  og  det  Træk,  ikke  de  og  de  andre,  der  ogsaa 
findes  i  Kilderne.  Men  saaledes  at  værdsætte  vor  Viden  baade 
kritisk  og  efter  Sagens  Værdi,  det  er  en  meget  vidtløftig,  ofte 
ganske  uoverkommelig  Opgave,  og  naar  da  det  lærde  Apparat 
til  en  Historiefremstilling  som  Regel  fylder  meget  mindre  end 
selve  Fremstillingen,  viser  det,  hvor  lidt  det  er  muligt  at  føre 
det  fuldstændige  Bevis;  hver  Side  Fremstilling  maatte  ellers 
have  Noter  paa  en  Snes  Sider  eller  mere. 

Vanskeligheder  af  en  hel  anden  Art  hænger  sammen  med, 
at  His l orieskrivningen  breder  sig  over  et  langt  videre  Om- 
raade  end  oprindelig.    De  primitive  Historikere  fortalte  først 

og  sidst  om  Kampe  og  Heltebedrifter,  om  de  store  Omskif- 
telser i  Folkenes  Liv  og  om  deres  store  Mænd,  Tildragelser, 
der  i  sig  selv  var  dramatiske  og  derfor  vel  egnede  til  at  for- 
tælles med  dramatisk  Liv.  Efterhaanden  har  dog  Historien 
inddraget  stedse  nye  Omraader,  og  nu  er  der  knap  nogen  Side 
af  Menneskelivet,  som  Historieskriveren  ikke  kommer  ind 
paa  i  sin  Skildring.  Menneskenes  Gerning  i  Fred  interesserer 
ham  ingenlunde  mindre,  snarest  vel  endda  mere  end  deres 
indbyrdes  Kampe  og  Stridigheder;  jævnsides  Politik  sysler 
han  med  Kirke  og  Religion,  med  Kunst  og  Videnskab.  Men 
det  er  klart,  at  til  at  skildre  disse  Sider  af  Fortiden  passer 
i  Virkeligheden  ikke  den  fremadskridende  Fortælling,  der 
falder  naturligt,  naar  der  er  Tale  om  Kongernes  eller  Sta- 
ternes ydre  Historie,  hvor  den  ene  Tildragelse  ligesom  føder 
den  anden. 

De  Vanskeligheder,  den  moderne  Historieskriver  møder 
her,  er  meget  store,  men  hvor  dybt  Kravet  paa  dramatisk 
Livfuldhed  ligger  i  Historieskrivningens  Natur,  viser  sig  netop 
i  den  Iver  og  Flid,  han  udfolder  for  at  omskabe  det  i  sig  selv 
udramatiske  Stof.  Han  vil  sky  en  Skildring  af  Tilstande,  af 
det  stillestaaende  og  ubevægede,  og  i  Stedet  lægge  Vægt  paa 
Ændringerne  og  Udviklingen.  Det  er  ganske  talende,  at  da 
Allen  i  fjerde  Bind  af  sit  store  Værk  om  Unionstiden  vil 
give  en  Skildring  af  Datidens  Samfundsforhold,  indleder 
han  den  med  ligesom  at  undskylde,  at  han  en  Tid  fjerner 
sig  fra  Fortællingen  om  de  fremadskridende  Tildragelser,  og 
ser  man  saa  paa  de  Emner,  han  medtager  i  sin  Skildring, 
faar  man  let  Øje  for,  at  det  er  dem,  der  bedst  egner  sig  til 
at  fremstilles  malende  og  anskueligt;  hvor  fortræffelig  hele 
Skildringen  end  er,  savner  man  dog  ofte  en  dybere  Ind- 
trængen, men  det  ligger  i,  at  det  kun  er  Ydersiderne  af  Livet, 
der  kan  skildres  saa  livfuldt.  Et  Forbillede  for  Allen  har 
sikkert  Macaulay  været,  der  har  givet  en  navnkundig  Skil- 
dring af  Englands  indre  Forhold  i  1685;  gennemgaaende  i 
den  er  det,  at  Forfatteren  søger  at  fastholde  Læsernes  In- 
teresse ved    stadig   at  pege  paa,  hvor   store  Ændringer  der 

siden  er  foregaaet  i  England.  Paa  en  mere  priselig  Maade 
har  Troels-Lund  vidst  at  give  sin  brede  Skildring  af  Dag- 
liglivet i  det  1G.  Aarhundrede  dramatisk  Livfuldhed.  Hvad 
enten  der  er  Tale  om  Boliger  eller  Klæder,  om  Fest  eller 
Sogn,  bliver  det  aldrig  en  Skildring  af,  hvad  der  var,  af  Til- 
stande og  Stilstand;  paa  hvert  Omraade  følger  vi  en  Kamp 
mellem  det  gamle  og  det  ny,  allevegne  ser  vi  Middelalderens 
asketiske  Lavvand  overskylles  af  Renaissancens  mægtige  Livs- 
strøm. 

Historieskrivningens  medfødte  Krav  paa  livfuld  Anskuelig- 
hed fører  til,  at  Historieskriveren  søger  at  undgaa  abstrakte 
Betegnelser    og    erstatter   dem    med    drastiske   Enkeltheder. 
Bernheim   har  haft  Blik  for  denne   Ejendommelighed;  han 
betegner   Freingangsmaaden     som    „Vertretung"    og  anfører 
et    smukt    Exempel    derpaa    fra    Ranke.      Denne    vilde    i 
„Deutsche  Geschichte  im  Zeitalter  der  Reformation"  skildre 
det  tyske  Kongedømmes  Svaghed  og  begynder:    „Paa  de  Ti- 
der, da  alle  Monarkier  i  Europa  konsoliderede  sig",  .  .  .  .  saa 
skulde  man  vente :  „blev  Kongedømmet  i  Tyskland  stedse  af- 
mægtigere", men  dette  havde    kun  vakt  vage  Forestillinger 
hos  Læserne,  og  Ranke  fortsætter  da:    „paa  samme  Tid  blev 
Kejseren  forjaget  fra  sine  Arvelande  og  drog  som  Flygtning 
om  i  Riget;  han  søgte  sine  Maaltider  i  Klostre  og  Rigsstæder, 
hvor  man  beværtede  ham  omsonst;  med  sit  Kancellis  smaa 
Gebyrer  bestred  han  sine  øvrige  Udgifter;  undertiden  kørte 
han  frem  med  et  Spand  af  Okser;  ....  Indehaveren  af  en 
Magt,  som  efter  sin  Idé  skulde  beherske  Verden,  ligesom  op- 
fordrede til  Medlidenhed". 

Denne  „Vertretung",  hvor  smaa  enkelte  Træk  træder  i  Ste- 
det for  en  begrebsmæssig  Karakteristik,  er  almindelig  anvendt 
af  Historieskriverne,  men  man  har  dog  nylig  faaet  et  stærkt 
Bevis  paa,  hvor  store  Farer  Fremgangsmaaden  i  Virkeligheden 
gemmer.  Da  Katholiken  Joh.  Janssen  i  sin  Fremstilling  af 
Tyskland  i  Reformationstiden  malede  alt  det  mørkt,  som  man 
hidtil  havde  set  lyst,  og  derved  vakte  den  største  Harme  hos 
alle  protestantiske  Tyskere,  troede  man   først  at  kunne  paa- 

staa,  at  de  Enkeltheder,  hvoraf  han  byggede  sin  Skildring  op, 
var  urigtige.  En  nærmere  Prøvelse  viste  dog,  at  det  ikke  var 
der,  Fejlen  stak ;  Janssen  havde  derimod  med  stor  Virtuositet 
anvendt  „Vertretung",  og  hele  hans  Skildring  var  mosaik- 
agtig sammensat  af  Smaatræk  fra  Datiden  og  samtidige  Ud- 
talelser; men  nu  fik  man  Blik  for,  at  man  ad  den  Vej  kan 
bevise  alt,  naar  Kildestoffet  da  er  nogenlunde  stort.  Vil  man 
male  sort,  søger  man  til  Samtidens  Satirikere,  til  Bodsprædi- 
kanters  Udmalinger,  til  Domstolenes  Protokoller;  vil  man 
have  de  lyse  Farver  frem,  tager  man  sine  Træk  fra  Pane- 
gyrikere,  fra  optimistiske  Regeringsudtalelser,  fra  Ligprædikener 
o.  s.  fr.  Der  ligger  heri  en  alvorlig  Advarsel,  som  kan  ramme 
mange  andre  end  Janssen;  alligevel  vil  Historikerne  sikkert 
ikke  undlade  at  bruge  denne  Fremgangsmaade,  fordi  den 
passer  saa  godt  til  Krav,  der  har  dyb  Rod  i  Historieskriv- 
ningens Natur. 

Saaledes  synes  det  klart,  at  der  i  Tidens  Løb  er  ind- 
traadt  en  Sondring  mellem  historisk  Videnskab  og  Historie- 
skrivning; paa  et  primitivt  Trin  kunde  de  falde  sammen, 
fordi  den  historiske  Videnskab  endnu  var  lidet  udviklet,  men 
de  kan  det  ikke  mere,  og  efter  hele  sin  Natur  kan  Historie- 
skrivningen hverken  fuldt  ud  være  Historievidenskabens  Tale- 
rør eller  nøjes  med  at  være  blot  det. 

3.  HISTORIESKRIVNINGEN  SOM  PERSONSKILDRING. 

Naar  den  historiske  Videnskab  søger  at  forstaa  de  Æn- 
dringer, der  i  Tidernes  Løb  er  indtraadt  i  Menneskenes  Liv, 
og  opklare  hele  Udviklingens  Gang,  kan  den  naa  videre,  hvor 
der  er  Tale  om  de  ydre  Livsvilkaar  end  hvor  det  gælder 
Sjælelivet,  videre  hvor  det  gælder  Menneskenes  brede  Lag 
og  store  Grupper  end  hvor  det  gælder  de  enkelte,  og  aller- 
størst Vanskelighed  finder  den  ved  at  forstaa  de  store  Genier, 
der  synes  helt  at  dreje  den  historiske  Udvikling  om  i  nye 
Retninger.  Ganske  modsat  er  det  netop  de  enkelte  Menne- 
sker, som  Historieskrivningen  fra  første  Færd  og  altid  med 

Forkærlighed  har  skildret,  og  allermest  samler  den  sig  om 
de  store  Mænd,  der  mest  afgørende  har  grebet  ind  i  Histo- 
riens Gang.  Den  vil  ikke  nøjes  med  at  skildre,  hvad  de  i 
det  ydre  har  udrettet;  den  vil  føre  os  ind  i  deres  Tanker  og 
Følelser,  lade  os  forstaa  deres  Karakter  og  hele  Personlighed. 

Vi  er  her  paa  et  Omraade,  som  frembyder  de  aller- 
største Vanskeligheder,  og  hvor  det  er  ugørligt  at  naa 
Sikkerhed.  Vi  kan  jo  ikke  umiddelbart  se  ind  i  andre  Men- 
neskers Sjæl;  vi  kan  se  deres  Handlinger  og  høre  deres  Ud- 
talelser, og  derfra  maa  vi  prøve  at  slutte  os  til,  hvad  der 
ligger  bagved,  eller  vi  kan  lytte  til  deres  egne  Meddelelser 
om,  hvad  der  rører  sig  i  deres  Indre.  Men  hvor  usikkert  er 
det  ikke  fra  Handlingen  at  slutte  tilbage  til  Motivet,  allerede 
af  den  Grund,  at  Motivet  oftest  er  saare  sammensat,  og  hvad 
Udtalelser  angaar,  behøver  man  ikke  at  erindre  Talleyrands 
ofte  anførte  Ord  for  at  vide,  at  man  ikke  efter  en  Mands  Ord 
med  Sikkerhed  kan  bestemme  hans  Tanker.  Endog  forudsat 
den  største  Ærlighed,  saa  veed  enhver,  at  Selverfaring  er  en 
vanskelig  Kunst,  og  naar  man  søger  at  gøre  sig  selv  Rede 
for,  hvad  det  er,  der  har  bragt  en  til  at  træffe  Afgørelsen, 
vil  man  ofte  staa  usikker  nok,  mest  maaske  fordi  det  under- 
bevidste Sjæleliv  saa  ofte  har  lagt  det  sidste  Lod  i  Vægt- 
skaalen.  Og  naar  vi  saa  endelig  hos  et  andet  Menneske  me- 
ner at  kunne  paavise  visse  Tanker,  Stemninger  og  Følelser, 
saa  skal  man  forsøge  at  samle  alle  disse  Enkeltheder;  man 
skal  se  dem  som  udsprungne  af  et  fælles  Centrum,  og  man 
skal  søge  at  tegne  Mandens  Personlighed  og  Karakter,  en 
Helhed,  det  er  uhyre  vanskeligt  at  faa  fat  i  og  som  dertil,  saa 
længe  Mennesket  lever,  er  i  stadig  Vækst  og  Omdannelse. 

Naar  dette  Omraade  er  centralt  for  Historieskriveren, 
vilde  det  jo  alligevel  være  en  Indbildning  at  tro,  at  han  har 
andre  og  bedre  Midler  til  at  naa  frem  end  dem,  som  enhver 
kan  anvende  overfor  de  Mennesker,  han  kommer  i  Berøring 
med,  og  hvorledes  erfarer  vi  her  ikke  atter  og  atter,  at  de 
Mennesker,  vi  staar  allernærmest  og  tror  at  kende  ud  og 
ind,  dog  paa  en  Gang  handler  saaledes,  som  vi  aldrig  havde 

troet  muligt,  eller  viser  en  Følelse,  som  vi  har  meget  vanske- 
ligt ved  at  forstaa  hos  dem  efter  det  Billede  af  dem,  vi  har 
dannet  os.  Og  saa  skal  Historieskriveren  endda  skildre  Men- 
nesker, der  staar  ham  fjernt  i  Tid  og  Sted,  skildre  dem 
ikke  efter  umiddelbar  og  ofte  gentaget  Iagttagelse,  men  efter 
et  hullet  og  ufuldstændigt  Kildestof!  Kun  een  Fordel  har 
han,  sammenlignet  med  vor  Stilling  overfor  vore  samtidige; 
han  skal  skildre  en  Mand,  hvis  Livsløb  foreligger  afsluttet. 
En  Historiker  vil  altid  være  lidet  ivrig  efter  at  skildre  en 
endnu  levende  Mands  Historie ;  der  kan  være  mange  Grunde 
til  denne  Ulyst,  men  en  af  de  væsentligste,  omend  ubevidst, 
turde  være  den,  at  Mandens  senere  Liv  saa  let  kan  godtgøre 
store  Mangler  i  Karakteristiken.  Det  er  Historikeren  fri  for 
overfor  de  døde;  men  den  Sikkerhed,  der  følger  deraf,  er 
jo  egentlig  ganske  indbildt;  der  ligger  deri  kun,  at  Karakte- 
ristiken ikke  absolut  kan  modbevises,  ikke  noget  Bevis  for, 
at  den  rammer  Sandheden.  I  Historien  staar  af  Vespasians 
to  Sønner  Titus  som  den  milde  og  ædle,  Domitian  som  nedrig 
og  grusom,  men  i  de  første  Aar  af  sin  Styrelse  viste  Domitian 
sig  fra  en  ganske  modsat  Side,  og  hvis  han  var  død  tidlig, 
vilde  Historikerne  selvfølgelig  have  været  nødt  til  at  karak- 
terisere ham  paa  samme  Maade  som  nu  Titus.  Og  maa  man 
endda  ikke  tilføje,  at  hvis  Titus  havde  levet  længere,  havde 
det  mulig  vist  sig,  at  hans  Karakter  i  Virkeligheden  lignede 
Broderens? 

Maa  det  da  videnskabelig  siges,  at  enhver  Menneske- 
skildring kun  kan  blive  en  mer  eller  mindre  sandsynlig 
Hypothese,  saa  er  det  saare  langt  fra,  at  Historieskriveren 
betoner  denne  Usikkerhed,  ja  man  maa  vel  sige,  at  selve  Hi- 
storieskrivningens Væsen  fører  til,  at  han  netop  dækker  her- 
over. Meget  betegnende  i  den  Henseende  er  den  Fremgangs- 
maade,  som  man  med  Rette  anfører  som  ejendommelig  for 
Historieskrivningen :  medens  man  videnskabelig  begynder  med 
Handlingen  og  derfra  søger  at  slutte  tilbage  til  Motivet,  gaar 
Historieskriveren  i  sin  Skildring  den  modsatte  Vej.  Naar 
jeg   vil   fremstille   Dronning   Margrethes   Historie,    siger  jeg 

ikke:  Dronningen  stiftede  Kalmarunionen  og  gik  derved  frem 
paa  den  og  den  Maade;  deraf  kan  man  slutte,  at  hendes 
Tanker  og  Formaal  var  de  og  de.  Nej,  jeg  skildrer  Margre- 
thes Personlighed,  fremstiller  hendes  Tænkesæt  og  hendes 
Planer,  og  udvikler  saa,  hvorledes  hendes  Politik  ud  derfra 
formede  sig.  Hvad  man  naar  til  ved  en  lang  og  indviklet 
Undersøgelse,  fuld  af  usikre  Slutninger  og  svagt  underbyggede 
Formodninger,  det  fremtræder  i  Historieskrivningen  som 
noget,  der  ved  sin  indre  Sammenhæng  og  tilsyneladende 
Sikkerhed  ligefrem  virker  paa  Læseren  som  Suggestion. 

Det  er  ganske  lærerigt  at  sammenligne  Historieskriveren 
som  Menneskeskildrer  med  Portrætmaleren.  Begge  skildrer 
Personens  Ydre,  den  ene  med  Ord,  den  anden  med  Linier 
og  Farver;  men  Maleren  vil  dog  ikke  nøjes  med  den  rene 
Yderside;  han  vil  sætte  sig  som  Maal  gennem  Portrætet  at 
fremstille  Personligheden,  og  det  samme  er  ogsaa  Historie- 
skriverens Opgave.  For  at  naa  dette  Maal  maa  begge  gaa 
lige  den  samme  Vej,  og  hvis  man  vil  kalde  denne  Vej  viden- 
skabelig, maa  ogsaa  Portrætmaleren  faa  Plads  blandt  Viden- 
skabsmændene. Denne  Konsekvens  vil  man  dog  knap  tage, 
og  heri  ligger  da,  at  vi  ved  Karakterskildring  i  Virkeligheden 
er  udenfor  Videnskabens  Omraade. 

Men  hvorledes  ændres  det  nu,  naar  det  er  en  afdød  Person, 
som  Maleren  vil  portrætere?  I  saa  Fald  maa  han  ganske  som 
Historikeren  studere  Kilderne  og  samle  alle  de  Oplysninger, 
han  kan;  han  maa  anvende  den  historiske  Teknik  i  dens 
fulde  Omfang,  og  naar  Zahrtmann  maler  Leonore  Kristine, 
vilde  han  sikkert  bebrejde  sig,  om  han  ikke  havde  faaet  fat 
i  en  Oplysning,  som  Leonores  Biograf  Birket  Smith  kendte, 
eller  tog  en  Kilde  for  god,  som  den  lærde  Historiker  under- 
kendte. Men  denne  tekniske  Undersøgelse  fører  kun  frem 
til  Enkeltheder,  og  naar  de  skal  samles  til  et  Billede  af  Per- 
sonligheden, er  Maleren  overfor  den  afdøde  stillet  som  overfor 
den  nulevende,  og  som  Maleren  er  det,  er  ogsaa  Historikeren. 
Den  strenge  Videnskab  hører  op  og  afløses  af  jævn  Menneske- 
forstaaelse. 

Hvad  Maleren  selv  forestiller  sig  levende  og  anskueligt, 
det  giver  han  saa  i  sit  Billede  og  anvender  alle  sin  Kunsts 
Midler  for  at  paatvinge  Tilskueren  den  Opfattelse,  han  er 
naaet  til.  Paa  samme  Maade  maa  ogsaa  Historieskriveren 
tage  Ordets  og  Fremstillingens  Kunst  i  sin  Tjeneste. 

/,-.    HISTORIESKRIVERENS  KUNST. 

Den  ældre  Droysen,  der  var  en  meget  aandfuld  Mand, 
siger  et  Sted:  „Det  var  ikke  uden  Interesse  at  undersøge, 
hvilken  indre  Grund  det  har,  at  af  alle  Videnskaber  har  alene 
Historien  haft  den  tvetydige  Lykke  tillige  at  ville  være  Kunst". 
Der  er  sikkert  god  Grund  til  at  rejse  dette  Spørgsmaal,  men 
selv  har  Droysen  ikke  besvaret  det. 

Historiens  moderne  Theoretikere  kommer  dog,  som  vi 
veed,  meget  nemt  ud  over  Spørgsmaalet,  idet  de  ganske  sim- 
pelt nægter,  at  Historien  har  noget  som  helst  at  gøre  med 
Kunst.  Det  er  at  overhugge  den  gordiske  Knude,  men  Hugget 
er  umuligt,  og  det  ser  man  egentlig  allerede  deraf,  at  de  samme 
moderne  Theoretikere  dog  har  et  særligt  Afsnit  om  historisk 
Fremstilling,  „Darstellung",  „Exposition",  thi  dette  er  jo  noget, 
der  ikke  vil  findes  i  nogen  anden  Videnskabs  Methodelære. 
Hvem  vilde  falde  paa  i  en  Bog  om  Astronomiens  Methode 
at  forklare,  paa  hvad  Maade  Astronomen  skal  tale,  hvor  findes 
den  Haandbog  i  Zoologi,  der  ofrer  et  Afsnit  paa  at  sige,  hvor- 
ledes Zoologien  skal  fremstilles?  At  Astronomen  og  Zoologen 
skal  forklare  sig  tydeligt,  klart  og  skarpt,  deri  er  saa  vist  intet 
methodisk,  og  ellers  gælder  for  disse  som  for  alle  andre 
Videnskabsmænd  kun  den  ene  Regel:  Bevis,  hvad  du  siger! 
De  historiske  Methodikeres  Kapitler  om  Fremstillingen  inde- 
holder da  en  stor  Indrømmelse;  der  ligger  deri,  at  der  dog 
maa  være  noget  i  den  Sprogbrug,  hvorefter  vi  ved  Historien 
taler  om  Historieskrivning,  medens  vi  ikke  kan  falde  paa  at 
tale  om  Filosofiskrivning,  Fysikskrivning  o.  1. 

Det  er  nu  ganske  vist  intet  Under,  at  enhver  historisk 
Methodelære  maa  have  et  Afsnit  om  Fremstilling,  saa  vist 

som  det  første  Krav  til  Historieskriveren  er,  at  han  skal  give 
en  levende,  anskuelig  Fremstilling.  Ved  sine  Ord  skal  han 
give  sin  Læser  et  Billede  af  den  Tildragelse,  af  dette  Menneske ; 
han  skal  erstatte  den  umiddelbare  Anskuelse  og  gennem  sin 
Fremstilling  give  Læseren  det  Indtryk,  at  han  staar  som  Til- 
skuer lige  overfor  dette  Slag,  denne  historiske  Personlighed. 
Selve  Beskrivelsen  er  for  ham  en  Hovedsag,  og  denne  Be- 
skrivelse er  noget  helt  andet  end  f.  Ex.  Zoologens.  Naar  Zoo- 
logen skildrer  et  Dyr,  er  hans  Beskrivelse  helt  igennem  anlagt 
paaat  karakterisere  systematisk;  han  vil  gennem  sin  Beskrivelse 
naa  til  at  bestemme,  hvilken  Art  og  Varietet  Dyret  hører  til. 
Historieskriveren  gaar  lige  modsat  ud  paa  at  skildre  det  en- 
kelte Menneske,  ikke  med  Tonen  paa,  hvad  han  har  tilfælles 
med  andre  Mennesker,  men  netop  med  alle  hans  individuelle 
Ejendommeligheder,  den  ene  bestemte  Tildragelse,  der  er 
forskellig  fra  alle  andre.  Naturhistorikeren  kan  nok,  siger 
Rickert,  ledsage  sit  Værk  med  Afbildninger,  og  disse  maa 
som  anskuelige  altid  have  en  individuel  Karakter,  men  de 
individuelle  Træk  er  her  uvæsentlige,  og  videnskabeligt  maa 
man  helt  se  bort  fra  dem;  i  Historien  kommer  derimod  netop 
det  i  en  bestemt  Retning  individuelle  Billede  i  Betragtning. 
Den  Historieskriver,  der  ved  sin  Fremstilling  vil  give 
Læseren  et  anskueligt  Billede,  maa  først  selv  se  Fortidens 
Skikkelser  og  Tildragelser  levende  for  sig,  og  Fantasien 
spiller  derved  den  største  Rolle  for  ham  allerede  under 
hans  Forarbejde.  Han  har  for  sig  Resterne  af  Fortidens 
Liv;  han  læser  gamle  Breve,  Dagbogsoptegnelser  og  Memoirer, 
spredte  Notitser  af  alle  Arter ;  han  studerer  i  Bibliotheker  og 
Museer,  hvad  der  er  bevaret  af  Genstande  fra  Fortiden  eller 
Billeder  derfra,  han  færdes  paa  de  Steder,  hvor  Livet  har 
rørt  sig,  og  fordyber  sig  i  de  Bygninger  og  Monumenter,  der 
er  tilbage.  Men  dette  spredte  og  mangeartede  Stof  er  dødt; 
først  hans  Fantasi  gør  det  levende.  Ganske  som  Digteren  af 
hvad  han  iagttager  hos  sig  selv  og  af  mange  spredte  Erfarings- 
indtryk  former  sine  Skikkelser,  gør  Historikeren  det  ogsaa. 
Saa   lidt   som   nogen,    der  staar  overfor  en  nulevende,  kan 


28 

forme  et  Billede  af  denne  uden  en  Fantasi,  der  tillader  ham 
at  forbinde  og  sammenknytte  de  mange  enkelte  Iagttagelser, 
saa  lidt  kan  Historikeren  det  og  endnu  mindre,  fordi  han 
ikke  har  den  umiddelbare  Anskuelse  at  gaa  ud  fra,  og  det 
er  netop  Historikerens  Stolthed  saaledes  af  Enkelthederne  at 
kunne  forme  et  Billede:  „Jeg  er  Historiker",  siger  Niebuhr, 
„thi  jeg  kan  af  det  enkelte  bevarede  forme  et  fuldstændigt 
Maleri". 

Bernheim  protesterer  her  kraftigt,  og  med  ham  sam- 
stemmer Rickert;  begge  erklærer,  at  Historikerens  Fantasi 
netop  er  noget  helt  andet  end  Kunstnerens,  thi  denne  er  fri 
og  ubundet,  Historikerens  er  bundet  af  hans  Stof.  Men  er 
da  den  Digter  eller  Kunstner,  der  vil  skildre  Mennesker,  ikke 
ogsaa  nødt  til  at  baandlægge  sin  Fantasi'?  Han  kan  ikke  give 
sine  Mennesker  to  Hoveder,  ikke  lade  dem  bevæge  sig  paa 
Hænderne,  ikke  lade  dem  handle  i  Strid  med  menneskelige 
Følelser  og  Tanker,  thi  saa  er  det  ikke  Mennesker.  Og 
hans  Bundethed  gaar  endda  meget  videre.  Digteren  maa 
lade  Greven  tale  anderledes  end  Røgteren,  Barnet  og  Kvinden 
føle  anderledes  end  Manden,  Italieneren  og  Danskeren  op- 
træde hver  med  sin  Ejendommelighed. 

Saa  lidt  som  det  slaar  til  at  lade  Kunstnerens  Fantasi 
være  helt  ubundet,  saa  lidt  passer  det,  at  Historikeren  er 
helt  bundet  af  sit  Stof.  Mangen  naiv  Historiker  føler  det  vel 
saaledes,  men  faktisk  er  det  dog,  at  han  behandler  sit  Stof 
med  en  ret  udstrakt  Frihed. 

Tag  et  ganske  simpelt  Exempel:  Opgaven  er  at  fremstille 
en  Forhandling  i  en  Rigsdag.  Hvor  let  synes  ikke  denne  Op- 
gave! Her  er  jo  kun  Tale  om  ved  Ord  at  gengive  Ord,  ikke 
om  det  saa  meget  vanskeligere:  ved  Ord  at  fremstille  en 
Handling.  Vi  har  hver  eneste  Tale  gengivet  med  stenografisk 
Nøjagtighed,  og  hvis  Historikeren  var  helt  bundet  til  Virke- 
ligheden, maatte  han  vel  simpelt  hen  afskrive  Rigsdagstidende. 
Ingen  vil  dog  være  i  Tvivl  om,  at  det  ikke  er  Historieskri- 
verens Vej,  og  hvorfor  ikke?  Fordi  denne  Tale,  som  fylder 
Sider  i  det  stenografiske  Referat,  er  holdt  af  en  ganske  ube- 

tydelig  Politiker,  som  har  talt  for  tomme  Bænke,  medens 
en  anden  Taler,  der  kun  har  sagt  meget  faa  Ord,  er  blevet 
hørt  med  anspændt  Opmærksomhed,  fordi  enhver  vidste,  at 
her  talte  den  store  Fører,  her  lød  Ord,  der  vilde  have  vidt- 
rækkende Følger.  Saa  maa  Historieskriveren  drage  den  sidste 
Taler  frem,  maa  skyde  den  anden  i  Baggrunden  eller  helt 
ud ;  kun  derved  kan  han  faa  Læseren  til  at  forstaa,  hvad  det 
hele  har  betydet.  Se  dette  kan  man  nu  betegne  med  smukke 
Ord ;  det  er  at  faa  Forhandlingens  Kærne  frem,  det  er  at  naa 
ind  til  den  dybere  Virkelighed;  men  den  simple  Sandhed  er 
dog,  at  Historikeren  ikke  gengiver  Forhandlingen,  som  den 
er  foregaaet,  ikke  lader  sig  binde  af  Virkeligheden. 

Et  andet  Exempel.  Det  drejer  sig  om  at  skildre  en 
Mands  Opvækst,  og  Talen  er  om  en  af  Menneskehedens  store; 
hver  Oplysning,  vi  har  om  ham,  har  Interesse,  som  man  saa 
ofte  siger.  Betyder  det,  at  vi  skal  følge  ham  i  hans  Skole 
Dag  for  Dag,  høre,  at  han  om  Mandagen  har  Latin,  Historie 
og  Geografi,  om  Tirsdagen  lærer  Fransk  og  Fysik,  og  saaledes 
fremdeles  Dag  efter  Dag?  Det  vilde  være  strengt  at  holde 
sig  til  Tidsfølgen,  hvad  Seignobos  jo  anbefaler;  men  naturlig- 
vis vilde  hverken  denne  Historiker  eller  nogen  anden  gaa 
frem  paa  den  Vis.  Man  vil  skildre  Drengens  Forhold  til  de 
forskellige  Skolefag  og  til  de  skiftende  Lærere,  altsaa  samle 
det,  der  tidsmæssigt  er  adskilt.  Og  saaledes  videre.  Vi  vil 
kræve,  at  Historieskriveren  viser  os  Drengen  i  hans  Skole  og 
i  hans  Hjem,  vi  vil  se  ham  omgivet  af  Forældre,  Søskende 
og  Venner,  høre,  hvad  Indtryk  han  faar  af  den  Natur, 
hvori  han  vokser  op.  Vi  ønsker,  at  Historikeren  skal  lade 
os  forstaa,  hvorledes  Barnets  medfødte  Evner  udvikles  under 
det  hele  Sammenspil  med  Omgivelserne,  hvorledes  denne 
Evne  fremmes  og  vokser  frodigt  op,  denne  anden  hemmes 
og  sygner  hen,  hvorledes  hans  Karakter  former  sig  og  fæst- 
nes. Men  alt  dette  naas  kun  ved,  at  man  forlader  Timernes 
og  Dagenes  Bækkefølge,  ved  at  samle  og  gruppere,  med  et 
Ord,  ved  at  man  fjerner  sig  fra  Virkeligheden. 

Det  turde  da  staa  fast,  at  man  griber  ganske  fejl,  naar 

man  lader  Historieskriverens  Fantasivirksomhed  være  helt 
modsat  Kunstnerens.  Ikke  mindre  vist  er  det  dog,  at  der  er 
en  Forskel,  og  hvori  denne  ligger,  kan  man  vel  bedst  faa 
frem,  naar  man  sammenligner  Historieskrivningen  med  de 
Kunstarter,  der  staar  den  nærmest,  med  den  historiske  Ro- 
man og  med  historisk  Billedkunst. 

Hvor  nær  disse  sidste  staar  Historieskrivningen,  viser  sig 
straks  deri,  at  man  til  historiske  Romaner  og  Billeder  stiller 
et  Krav  om  Troværdighed,  der  ganske  ligner  det,  man  retter 
til  Historieskrivningen :  hverken  Romanforfatteren  eller  Billed- 
kunstneren maa  fremstille  noget,  der  paaviselig  er  urigtigt. 
Molbech  kunde  derfor  i  sin  Tid  angribe  Ingemanns  histo- 
riske Romaner  skarpt,  fordi  Forfatteren  havde  begaaet  en 
Række  historiske  Fejl,  og  i  vore  Dage  har  Hans  Olrik  i  den 
historiske  Sandheds  Navn  kritiseret  Laurids  Bruuns  Frem- 
stilling af  Absalon.  Man  vil  kræve  af  Digteren  og  Kunst- 
neren, der  vælger  et  historisk  Stof,  at  han  respekterer  det 
historisk  givne.  Men  modsat  tilstaar  man  ham  fuld  Frihed 
til  ved  Siden  af  den  historiske  Skikkelse  at  stille  andre, 
hvorom  Historien  intet  veed,  og  at  lade  selve  den  historiske 
Personlighed  udfore  Handlinger  og  komme  i  Situationer,  som 
ingen  historisk  Kilde  indeholder  det  mindste  om.  Intet  af 
dette  vil  man  tilstede  Historieskriveren;  de  Træk,  han  kan 
indføje  i  sin  Skildring,  maa  have  Støtte,  i  det  mindste  Til- 
knytning i  selve  det  historiske  Kildestof;  „det  er  Kunstneren, 
men  ikke  Historieskriveren  tilladt  at  opfinde  Arminius'  An- 
sigt", siger  Mommsen.  I  Praxis  er  Modsætningen  vel  ikke 
saa  stor,  som  det  herefter  kunde  se  ud  til;  Historieskriverne 
tiltager  sig  faktisk  Ret  til  at  drage  meget  vidtgaaende  Slut- 
ninger ud  fra  deres  Kilder,  og  paa  den  anden  Side  maa  Kunst- 
neren i  de  frit  tildigtede  Scener  og  Personer  dog  holde  sig 
indenfor  den  Ramme,  som  Tidsalderens  hele  Kulturtrin  og 
Ejendommelighed  afgiver;  han  kan  „opfinde  Arminius' 
Ansigt",  men  ikke  lade  den  germanske  Helt  i  Skikkelse  og 
Omgivelser  fjerne  sig  fra  en  Række  historisk  givne  Punkter. 

Jeg  kan  næppe  regne  paa  Bifald  hos  de  lærde  Historikere, 

naar  jeg  ikke  vil  drage  en  skarpere  Grænse  mellem  Historie- 
skrivning og  historisk  Kunst  end  her  er  gjort;  den  alminde- 
lige Betragtning  gaar  i  en  helt  anden  Retning  og  sætter, 
som  Fru  Agnes  Slott-Møller  har  udtrykt  det,  „et  uhyre 
Svælg  mellem  den  stolte,  selvsikre,  historiske  Videnskab  og 
det  i  vore  Dage  saa  ringeagtede  Historiemaleri".  Jeg  kan 
godt  være  enig  med  hende,  naar  hun  kritiserer  denne  Be- 
tragtning, og  jeg  beder  mine  lærde  Fagfæller  betænke,  hvor- 
ledes vi  aldeles  ikke  drager  dette  skarpe  Skel,  naar  vi  blandt 
vore  historiske  Kilder  dog  ganske  sidestiller  den  billedlige 
med  den  skriftlige  Beretning.  I  begge  ser  vi  Menneskers  Op- 
fattelse af  Tildragelser  og  Personer,  og  i  alt  væsentligt  be- 
dømmer vi  dem  begge  efter  de  samme  Synspunkter.  Vi  anser 
jo  Trajanssøjlens  Relietfer  for  at  være  en  Førsterangsskildring 
af  Kejserens  Felttog  mod  Dacerne;  vi  betragter  Bayeuxtapetet 
som  en  Hovedkilde  til  Forstaaelse  af  Normannernes  Erobring 
af  England.  Og  indenfor  de  skriftlige  Beretninger  lægger  vi 
ikke  en  Afgrund  mellem  den  „historiske  Beretning"  og  Dig- 
terens Skildring,  tværtimod  ser  vi  den  jævneste  Overgang 
fra  Aarbogens  tørre,  fyndige  Notits  til  Krønikeskriverens  liv- 
fulde Skildring,  fra  Krøniken  til  Rimkrønikens  noget  friere 
Fremstilling,  fra  denne  til  Folkevisen,  fra  denne  atter  til 
Eposet.  Er  det  da  virkelig  i  vore  Dage  blevet  helt  anderledes? 
Sandt  nok,  vor  Historieskrivning  har  ikke  Fortidens  Naivitet, 
dens  Tro  paa,  at  det  er  meget  let  at  skildre  historisk,  og 
den  søger  sin  faste  Grund  i  videnskabelig  Prøvelse,  men 
gælder  ikke  det  samme  Nutidens  historiske  Digtning  og  hi- 
storiske Kunst?  Hvilket  Studium  ligger  der  ikke  bagved 
Flauberts  Salammbo,  bagved  Geromes  Malerier  med  Emner 
fra  den  klassiske  Oldtid. 

Alligevel  tør  man  ikke  nægte,  at  historisk  Kunst  og  Digt- 
ning i  vore  Dage  har  vanskeligere  Kaar  end  fordum,  netop 
fordi  det  videnskabelige,  historiske  Arbejde  er  ført  saa  over- 
ordentlig vidt,  og  den,  der  ikke  fuldt  ud  mestrer  det,  er  udsat 
for  at  blive  grebet  i  Fejltagelser.  Men  vi  lærde  Historikere 
er  maaske  nok  fristede  til  i  nogen  Grad  at  overvurdere  dette 

Arbejde  og  den  Sikkerhed,  det  fører  frem  til,  og  maa  vi  ikke 
modsat  indrømme,  at  Kunstneren  dog  har  nogle  Kort  paa 
Haanden,  som  vi  savner?  Billedkunstneren  med  sin  Opdra- 
gelse og  Udvikling  har  vel  nok  lettere  end  den  stuelærde 
Historiker  ved  at  uddrage  et  samlet  Billede  af,  hvad  der  er 
levnet  os  af  Kunst  og  Monumenter  fra  Fortiden;  Digteren 
vil  efter  sin  hele  Syslen  med  menneskelig  Psykologi  og  Men- 
neskeskæbner have  en  Forstaaelse  ogsaa  af  Fortidsperson- 
ligheder  og  deres  Sjæleliv,  som  den  historiske  Kritik  dog 
ikke  paa  den  Maade  baner  Vej  til.  Man  behøver  jo  blot  at 
mindes,  hvor  befrugtende  Walter  Scott  har  virket  paa 
Historieskrivningen  for  et  Aarhundrede  siden  for  at  indse, 
at  hvis  historisk  Kunst  maa  bygge  paa  historisk  Granskning, 
saa  har  Historieskrivningen  ogsaa  meget  at  lære  af  historisk 
Kunst. 

Spørges  der  da  om,  hvor  vidt  Historieskriverens  Fantasi- 
virken  er  beslægtet  med  Kunstnerens,  synes  Svaret  ikke  tvivl- 
somt. Fantasi  spiller  ind  i  alt  menneskeligt  Tankearbejde, 
men  den  virker  anderledes  hos  Videnskabsmanden  end  hos 
Kunstneren,  fordi,  som  Høffding  siger:  „Kunstneren  søger 
overalt  det  individuelle,  mens  Forskeren  søger  det  for  de 
individuelle  Fænomener  fælles".  Og  her  vil  Historieskriveren, 
der  netop  skal  skildre  de  enkelte  Individer,  de  enkelte  Til- 
dragelser med  Tonen  paa,  hvad  der  skiller  dem  fra  alle 
andre,  komme  til  at  staa  Side  om  Side  med  Kunstneren. 
Hos  begge  virker  Fantasien  billeddannende,  fordi  begges  Maal 
er  at  give  et  Billede  af  levende  Virkelighed.  „Aldrig",  siger 
Sybel,  „har  der  levet  en  stor  Historiker,  der  blot  var  kritisk 
lærd,  og  ikke  tillige  en  produktiv  Kunstner". 

Hvis  man  efter  mine  Tanker  kun  med  Urette  har  under- 
kendt Slægtskabet  paa  dette  Punkt,  synes  det  ganske  haab- 
løst  at  nægte,  at  Historieskriveren  i  sin  Fremstilling  maa 
anvende  de  samme  Midler  som  Digteren,  og  det  er  mor- 
somt at  se,  hvorledes  Bernheim,  der  saa  bestemt  afviser 
ethvert  Slægtskab  mellem  Historieskrivning  og  Kunst,  dog, 
naar    han    i    Enkelthederne    beskriver   Historikerens   Frem- 

stillingsmaade,  atter  og  atter  søger  at  oplyse  den  ved  Sam- 
menligning med  Kunst.  Historikeren  maa  se  at  komme 
ud  over,  at  det,  der  i  Virkeligheden  foregaar  samtidig  paa 
forskellige  Skuepladser,  i  hans  Fremstilling  maa  følge  efter 
hinanden;  det  opnaar  han  ved  sin  snildrige  Disposition,  og 
denne  yder  ham  „lignende  Tjenester  som  Perspektivet  i  et 
Maleri".  Historikeren  bør  lade  de  forskellige  Stater  eller 
Folk  først  træde  frem  i  hans  Skildring,  hvor  de  griber  af- 
gørende ind  i  Europas  Historie,  og  „man  kan  sammenligne 
dette  med  Dramaet,  hvor  hver  Person  først  træder  ind  og 
taler  der,  hvor  den  griber  bestemmende  ind  i  Handlingen". 
Historikeren  maa  anvende  de  enkelte  drastiske  Smaatræk  for 
gennem  dem  at  give  Læseren  Indtryk  af  de  store  Ændringer 
(„Vertretung");  „derved  bliver  hans  Fremstilling  plastisk". 
Det  er  alt  sammen  sandt,  og  meget  mere  kunde  der  tilføjes, 
men  alt  det  munder  dog  ud  i,  at  det,  som  ogsaa  Rickert 
indrømmer,  „visselig  ikke  lader  sig  nægte,  at  hvor  en  mod 
Fantasien  rettet  Fremstilling  træder  i  Stedet  for  en  Definition, 
der  maa  Historien  anvende  de  samme  Midler,  som  Poesien 
betjener  sig  af,  for  at  virke  anskueligt". 


5.    HISTORIENS  DOM. 

Naar  vore  Methodikere  med  saa  stor  Iver  benægter,  at 
Historieskrivningen  —  eller  som  de  udtrykker  det:  „Histo- 
rien" —  har  noget  at  gøre  med  Kunst,  ligger  der  bagved,  at 
„Historien"  i  sin  Egenskab  af  Videnskab  jo  maa  være  objek- 
tiv. I  Kunsten  har  vi  Virkelighed,  men  afspejlet  i  Kunstne- 
rens Personlighed;  i  Historieskrivningen  vil  vi  gerne  tro  at 
finde  den  nøgne  Virkelighed,  mens  Forfatteren  træder  helt  i 
Skygge.  Helt  kan  dette  vel  ikke  gennemføres ;  ellers  vilde  jo 
Fotografier  og  levende  Billeder  være  den  bedste  Historie- 
skrivning. Men  betone  Historieskriverens  Personlighed  maa 
man  dog  ikke,  og  Bernheim  vender  sig  polemisk  mod 
Treitschke,  der  har  sagt,  at  „et  Historieværks  gribende 
Magt  ligger  altid  i  Fortællerens  stærke  Personlighed". 

Saa  meget  er  vist,  at  i  moderne  Historieskrivning  træder 
Historieskriveren  sjældent  selv  frem  og  udtaler  direkte  og 
umiddelbart  sin  Dom.  I  ældre  Tider  var  det  helt  anderledes. 
Lige  indtil  et  Stykke  ind  i  forrige  Aarhundrede  var  ethvert 
Historieværk  fuldt  af  Domme;  her  udtalte  Forfatteren  sin 
dybe  Beundring,  hist  sin  Harme  og  Foragt;  hver  Person, 
hver  Handling  fik  sin  Karakter.  Dette  er  nu  opgivet  og  for- 
ladt; Historieskrivningen  har  lyttet  til,  hvad  Ranke  forkyndte 
i  1824,  da  han  udtalte  de  ofte  anførte  Ord:  „Man  har  tillagt 
Historien  det  Hverv  at  dømme  Fortiden  og  belære  Samtiden 
til  Nytte  for  den  kommende  Tid;  saa  høj  en  Stilling  søger 
dette  Forsøg  ikke  at  naa;  det  vil  kun  sige,  hvorledes  det 
egentlig  har  været". 

Dommen  er  traadt  i  Baggrunden;  helt  forsvundet  er  den 
dog  ikke.  Næppe  findes  der  nogen  Historieskriver,  der  ikke 
hist  og  her  lader  sine  Sympathier  eller  Antipathier  træde  frem ; 
han  er  forsigtigere  i  sin  Dom  end  ældre  Tiders  Historikere, 
men  helt  undgaa  at  dømme,  det  gør  han  ikke.  Det  gælder 
allerede,  hvor  Talen  er  om  enkelte  Personligheder,  men  endnu 
mere,  hvor  man  karakteriserer  en  hel  Tidsalder;  her  vil  de 
allerfleste  ikke  undlade  at  pege  paa,  hvad  der  i  denne  Tid 
fører  opad  og  fremad  og  hvor  Tidens  Kræfter  slaar  fejl  eller 
den  er  kommet  ind  paa  Veje,  der  fører  til  Nedgang  og  Ulykker. 

Naar  Historikerne  i  vore  Dage  er  tilbageholdende  med 
personlige  Domme,  hænger  det  dog  nøje  sammen  med,  at 
vi  lever  i  en  Tid,  hvor  modsatte  Livsanskuelser  og  vidt  for- 
skellige Fremtidsidealer  kæmper  med  hinanden,  uden  at 
nogen  helt  har  kunnet  faa  Magten;  i  Tidsrum,  hvor  Menne- 
skene i  Enighed  arbejder  for  store  fælles  Maal,  som  alle  tror 
fast  paa,  er  der  et  helt  andet  Grundlag  for  at  tage  skarp 
Stilling  ogsaa  til  Fortiden.  I  de  Kredse  i  vor  Tid,  hvor  man 
samler  sig  om  udprægede  Læresætninger,  en  fast  dogmatisk 
Tro,  der  fældes  ogsaa  nu  skarpe  Domme.  Det  gælder  indenfor 
den  til  ny  Kraft  vaagnede  Katholicisme,  hvis  Historieskriv- 
ning prøver  Fortiden  ud  fra  Thomas  af  Aquinas  Theologi, 
og  vi  ser  det  hos  Socialdemokratiets  Historieskrivere,  der  be- 

dømmer  alt  efter  Karl  Marx's  Lære.  For  den,  der  hverken 
er  Katholik  eller  Socialdemokrat,  staar  den  Art  Domme  som 
Ensidigheder,  men  hvis  disse  eller  andre  Lærdomme  faar 
Magten  over  Menneskeheden  paa  samme  Maade,  som  f.  Ex. 
Oplysningstidens  Ideer  havde  det  i  det  18.  Aarhundrede,  vil 
man  vel  nok  forme  sit  Billede  af  og  sin  Dom  over  Fortiden 
lige  saa  kraftigt  som  Oplysningstidens  Historikere. 

Er  der  i  Europa  ikke  i  Øjeblikket  en  herskende  Fælles- 
opfattelse,  der  afføder  kraftige  historiske  Domme,  saa  har 
der  i  det  sidste  Hundredaar  hos  hvert  Folk  blomstret  en  varm 
Kærlighed  til  Fædreland  og  Nation,  og  dette  har  ofte  ført  til, 
at  den  nationale  Historieskrivning  har  faaet  et  stærkt  døm- 
mende Præg.  Tænk  paa  vor  egen  Historieskrivning  fra  Midten 
af  forrige  Aarhundrede;  hvorledes  strømmer  den  ikke  over 
af  Harme  over  holstenske  Grever  og  gottorpske  Hertuger,  der 
har  bredt  Tyskheden  paa  Slesvigs  gammeldanske  Jordbund, 
af  Dadel  over  uforstandige  Konger,  der  ikke  har  værnet  vort 
Sprog  og  vor  Nationalitet.  Nu  er  dette  hos  vore  historiske 
Lærde  traadt  tilbage  for  en  Stræben  efter  at  se  mere  uhildet 
paa  Fortidens  nationale  Brydninger,  en  Stræben,  som  just 
ikke  har  vundet  udelt  Bifald  hos  Læserne,  men  man  vilde 
vistnok  tage  fejl,  om  man  vil  forklare  det  ved  ene  at  pege  paa 
den  historiske  Kritiks  Fremskridt  og  Historikernes  voksende 
Iver  for  at  naa  en  objektiv  Forstaaelse;  Tyskerne,  der  dog  i 
disse  Henseender  kan  siges  at  have  vist  Vejen,  fortsætter  jo 
alligevel  saa  temmelig  i  de  gamle  Spor,  naar  de  fremstiller 
det  nationale  Mellemværende  med  Danmark.  Nej,  mest  af- 
gørende har  det  vel  været,  at  de  Nederlag,  vi  har  oplevet, 
har  aabnet  vore  Øjne  for,  hvad  Farer  det  kan  medføre  at  se 
altfor  ensidigt  paa  vor  egen  Fortid. 

Alt  i  alt  er  det  dog  sikkert  nok,  at  Historieskriverne  i 
vore  Dage  ikke  lader  deres  egen  Person  og  deres  egne  Me- 
ninger saaledes  træde  frem,  som  man  gjorde  i  ældre  Tider, 
men  ligger  dette  ikke  allermest  i,  at  vi  overhovedet  ikke 
ynder  at  se  Forfatteren  stikke  Hovedet  op  og  fortælle  os, 
hvad  vi  skal  mene   og   føle?    Hvad  han  har  at  sige  os,    det 

ønsker  vi,  at  han  skal  levendegøre  i  de  Skikkelser,  han  fører 
frem  for  os,  i  de  Tildragelser,  han  skildrer.  Dette  Krav  retter 
vi  til  Digteren  og  den  bildende  Kunstner,  og  det  turde  være 
det,  der  ogsaa  har  paavirket  moderne  Historieskrivning.  Hvis 
Historikeren  vil  have  sine  Læsere  til  at  blusse  af  Harme  mod 
den  bloddryppende  Tyran,  saa  lad  ham  naa  det  ved  at  skil- 
dre Mandens  Gerninger;  mener  han,  at  vi  skal  beundre  den 
ædle  Helt,  nu  vel,  saa  fortæl  saaledes  om,  hvad  han  har  ud- 
rettet, at  Følelsen  derved  vækkes  i  os. 

I  Virkeligheden  har  da  den  Forskel,  der  paa  dette  Om- 
raade  viser  sig  mellem  ældre  og  moderne  Historieskrivning, 
næppe  saa  meget  paa  sig,  som  man  ved  første  Øjekast  kunde 
tro.  Sagen  er  jo  egentlig  den,  at  naar  Ranke  udtaler,  at  han 
kun  vil  sige  „wie  es  eigentlich  gewesen",  saa  kommer  han 
til  at  dække  over,  at  Historikeren  dog  ikke  kan  skildre,  før 
han  selv  er  naaet  til  en  Opfattelse  og  en  Værdsættelse.  Ud 
af  den  endeløse  og  forvirrede  Mængde  Enkeltheder,  som 
han  kender,  maa  han  vælge  det,  som  han  mener  er  be- 
tydningsfuldt, karakteriserende  Tiden  og  dens  Skikkelser, 
men  denne  Udvælgen  bygger  paa,  hvad  Mening  om  Tiden 
han  selv  er  naaet  til.  Han  vil  af  disse  Enkeltheder  danne  et 
Billede,  men  et  Billede  har  Linier  og  Farver;  det  er  Udtryk 
for  en  Opfattelse,  en  Dom. 


Med  god  Grund  har  man  i  den  sidste  Tid  stærkt  fæstet 
Opmærksomheden  paa  det,  at  Historieskriveren  dog  ikke 
kan  fortælle  alt  om  Fortiden;  han  maa  vælge  og  vrage  mel- 
lem de  mange  Træk,  som  Kilderne  byder  ham,  og  i  denne 
Historieskriverens  Udvælgen  synes  der  at  ligge  en  alvorlig 
Fare  for  Historiens  Objektivitet.  Spørgsmaalet  er  blevet  ind- 
gaaende  drøftet  i  lo  Afhandlinger  af  Finnen  Grotenfelt*), 


*)  Die  Wertschatzung  in  der  Geschichte,  1903;  Geschichtliche  Wertmass- 
stiibe  in  der  Geschichtsphilosophie,  bei  Historikern  und  im  Volks- 
bewusstsein,  1905. 

og  han  har  ikke  blot  belyst  det  theoretisk,  men  ogsaa  stu- 
deret Historikernes  Praxis.  Jeg  er  langt  fra  enig  med  ham 
i  de  for  øvrigt  lidet  skarpe  Slutninger,  han  drager,  men  jeg 
kan  dog,  henvisende  til  hans  Skrifter,  fatte  mig  i  stor  Kort- 
hed, saa  vigtigt  det  hele  Spørgsmaal  end  er. 

Hvor  Historikeren  kun  tager  sig  for  at  fremstille  et  eller 
andet  Emne  af  begrænset  Omfang,  falder  Udvalget  saa  nogen- 
lunde af  sig  selv;  han  fremdrager,  hvad  der  synes  at  have 
Betydning  for  den  valgte  Genstand.  Men  er  der  Tale  om  et 
omfangsrigt  Emne,  et  større  Tidsafsnit,  et  enkelt  Lands  hele 
Historie,  for  ikke  at  nævne  endnu  større  Emner,  ja  saa  bli- 
ver Valget  vanskeligere,  allerede  fordi  der  her  maa  gøres  et 
knappere  Udvalg,  Og  saa  melder  Spørgsmaalet  sig:  hvad  maa 
være  det  afgørende  herved? 

Naar  man  kommer  til  Bunds  i  Sagen,  vil  man  se,  at  der 
til  syvende  og  sidst  kun  kan  lægges  eet  Princip  til  Grund  for 
Udvælgelsen :  man  fremdrager,  hvad  der  har  Interesse  for  os. 
Men  dette  betyder  atter  det  i  Fortiden,  der  fører  frem  til 
Nutiden;  hvad  vi  søger  i  Fortiden,  det  er  vore  egne  Forud- 
sætninger, og  det  er  det  i  Fortiden,  hvis  Eftervirkninger  vi 
endnu  mærker.  Det  er  Svaret,  og  det  staar  vistnok  fast; 
naar  man  har  prøvet  paa  at  opstille  andre  Principer,  vil  man 
ved  at  tænke  dem  igennem  finde,  at  det  kun  er  Forklæd- 
ninger for  dette  simple:  os  selv.  Det  udtalte  Schiller  alle- 
rede for  over  hundrede  Aar  siden,  da  han  i  sin  Tiltrædelses- 
tale som  historisk  Professor  erklærede,  at  „Universalhisto- 
rikeren fremdrager  det,  som  har  en  væsentlig  og  let  paa- 
viselig  Indflydelse  paa  Verdens  nuværende  Skikkelse  og  de 
nuværende  Slægters  Tilstand".  Og  for  faa  Aar  siden  gentog 
den  store  Oldtidshistoriker  Eduard  Meyer  det  samme,  da 
han  midt  i  sit  storslaaede  Granskerarbejde  brød  af  for  at 
klare  sig  sit  Fags  Grundkarakter:  „Udvalget  beror  paa  den 
historiske  Interesse,  som  Nutiden  har  for  en  Virkning,  et 
Resultat  af  Udviklingen,  og  denne  Interesse  er  afhængig  af, 
hvorledes  Nutiden  former  sig;  en  absolut  Norm  gives  der 
ikke  her". 

Et  godt  Exempel  paa,  hvad  Historieskriverens  Udvælgen  betyder, 
har  man  i  A.  D.  Jørgensens  Fremstilling  i  »Danmarks  Riges  Historie« 
af  Tiden  1814—38,  saaledes  som  den  er  belyst  af  Rubin  i  Tilskueren 
1897.  Det  viser  sig,  at  medens  Forf.  dvæler  meget  kort  ved  Datidens 
økonomiske  Forhold,  breder  han  sig  med  en  helt  anden  Fylde,  hvor 
ban  taler  om  Rlomstringen  i  Aandslivet,  og  tillige  træder  det  frem, 
at  medens  han  gør  Tidens  Trængsler  af  med  saa  faa  Ord  som  muligt, 
fremdrager  han  med  Forkærlighed  de  Spirer  til  en  bedre  Fremtid,  der 
viser  sig  i  den  omhandlede  Tid.  Ragved  ligger  da  baade  en  Værdsæt- 
telse af  Aandslivet  som  væsentligere  end  det  økonomiske  Liv,  og  yder- 
ligere, at  det  maa  være  Historieskriverens  Pligt  at  fremdrage  det,  der 
peger  fremad.  »Naar  jeg«,  —  saaledes  udtrykker  Rubin  sikkert  rigtigt 
Forfatterens  Tanke  —  »har  Valget  mellem  at  fordybe  mig  i  Madstræ- 
bets Trængsler,  der  blev  overstaaede,  og  et  frigørende  Aandsliv,  hvis 
Gerning  var  for  al  Fremtid,  vælger  jeg  i  min  Historieskrivning  det 
sidste«.  Rubin  har  meget  at  indvende  herimod  og  vist  nok  med  god 
Grund,  men  han  har  ogsaa  Rlik  for,  hvor  nøje  det  hænger  sammen 
med,  atA.  D.  Jørgensen  blandt  vort  Slægtleds  Historikere  er  den,  der 
mest  er  Historieskriver  i  snævrere  Forstand. 

Naar  man  saaledes  er  nogenlunde  enig  om,  at  Historie- 
skrivningen vælger  og  vrager  efter  hvad  der  har  Betydning 
for  vor  Tid,  skal  jeg  heller  ikke  indvende  noget  herimod; 
dog  vil  jeg  nok  tage  Forbehold  i  to  helt  forskellige  Retninger. 
Udvalgsprincipet  kan  gælde  for  Historieskrivning,  ingenlunde 
derimod  for  historisk  Videnskab,  der  dog  vel  som  andre 
Videnskaber  maa  have  den  Pligt  at  søge  Forstaaelse  af  alle 
de  Fænomener,  der  falder  indenfor  dens  Omraade.  Og  paa 
den  anden  Side  turde  for  Historieskriveren  jævnsides  med, 
hvad  der  ligger  i  det  anførte  Princip,  adskilligt  andet  spille 
ind,  først  og  fremmest  en  nærmest  æsthetisk  Glæde  ved  at 
fortælle  om  det  mærkelige,  det  fremmedagtige,  det  storslaaede, 
alt  det,  der  nok  saa  meget  paavirker  Menneskenes  Følelser 
som  deres  Tankeliv.  Ret  vedkende  sig  dette  sidste  vil  man 
dog  nødig;  enhver  Historiker  sympathiserer  jo  i  sit  Hjerte 
med,  at  man  gør  Historieskrivningen  saa  alvorlig,  saa  viden- 
skabelig, som  det  lader  sig  gøre. 

Jeg  bøjer  mig  altsaa  for  den  opstillede  Maalestok,  og  jeg 
gør  det  saa  meget  heller,  som  den  jo  viser,  hvorledes  den 
nyere   Historievidenskabs    Kongstanke,    den   store    sammen- 

hængende  Udvikling,  ogsaa  behersker  moderne  Historie- 
skrivning. Vor  Tid  hviler  paa  alle  Punkter  paa  Fortiden,  og 
det  er  Historiens  lige  saa  smukke  som  vanskelige  Opgave  at 
paavise  det,  følge  Aarsagernes  Kæde  tilhage  til  den  fjerneste 
Old.  Med  Fødderne  fast  plantede  i  vor  egen  Tid  vender 
vi  Blikket  tilbage,  vi  Historikere.  Men  —  saa  fører  Principet 
dog  til  at  lægge  Tonen  netop  paa  Historieskriverne;  „en  fast 
Norm  gives  der  ikke". 

Det  er  da  ogsaa  indlysende,  at  ved  at  lade  Historieskri- 
verens Tid  være  afgørende  for,  hvad  han  skal  drage  frem  af 
Fortiden,  kommer  man  ganske  bort  fra  det,  som  man  saa 
gerne  vilde  naa  til.  Man  kan  umulig  nægte  —  og  Ed.  Meyer 
vilde  sikkert  ikke  gøre  det  — ,  at  tidligere  Tiders  Historie- 
skrivning med  fuld  Ret  maatte  fremdrage  andre  Synspunkter 
end  vi,  at  Fremtidens  atter  maa  opstille  nye,  saa  at  hver  Tid 
faar  sin  Historieskrivning  og  ene  tilfredsstilles  af  den.  Og 
naar  vi  ved  at  tale  om  vor  Tid  dog  egentlig  mener  den  euro- 
pæiske Kulturkreds,  tør  man  vel  heller  ikke  nægte,  at  vore 
Dages  Japanere  og  Arabere  maa  have  Ret  til  at  kræve  en  anden 
Historieskrivning  end  vor. 

Men  hvad  interesserer  vor  Tid,  hvad  anser  vi  for  betyd- 
ningsfuldt? Yderst  forskelligt  vil  Svaret  lyde,  forskelligt  efter 
Nation,  forskelligt  efter  Stand,  forskelligt  efter  Individualitet, 
efter  den  enes  og  andens  Livsanskuelse  og  Verdensopfattelse. 
Den  ene  lægger  Menneskehedens  Tyngdepunkt  i  Aandslivet, 
for  den  anden  ligger  det  i  Statslivet;  den  ene  ser  det  højeste 
Ideal  i  en  Menneskehed,  i  hvilken  Frihed  og  Broderskab 
vinder  stedse  større  Magt,  den  anden  priser  modsat  Folkenes 
indbyrdes  Kappestrid  i  Krig  og  Fred.  Een  maaler  Kulturen 
efter  hvad  de  højststillede  i  Samfundet  er  naaet  til,  en  anden 
lægger  Vægt  paa,  hvorledes  Folkets  brede  Lag  lever  og  føler. 
Troels-Lund  „bytter  gerne  sin  Viden  om  flere  preussiske 
Hertuger  for  Kendskaben  til  Lampeglassets  gennemsigtige 
Skorsten  og  afstaar  endog  et  rundeligt  Antal  Kurfyrster  for 
Brugen  af  Tændstikker";  ganske  modsat  betragter  Treitschke 
det  som  utrolig  taabeligt  af  Cobden,  at  han  kunde  mene,  at 

Stephenson  og  Watt  betød  mere  for  Verdenshistorien  end 
Cæsar  og  Napoleon.  Her  er  i  alt  Fald  i  vor  kritiske  og  ind- 
vortes opløste  Tid  en  uendelig  Række  af  Modsætninger  og 
Uligheder,  og  man  vil  vanskelig  kunne  nægte  den  ene  eller 
anden  Opfattelse  Ret  til  at  gøre  sine  Idealer  gældende  i  Hi- 
storieskrivningen og  dens  Udvælgelse. 

Troels-Lund  sætter  som  Historieskrivningens  Maal,  at 
den  skal  redde  det  bedste  i  Fortiden  fra  Forglemmelse;  men 
med  fuld  Ret  tilføjer  han:  „i  Bestemmelsen  af,  hvad  der  er 
dette  bedste,  tegner  hver  Tidsalder,  hver  Historieskriver  sig 
selv". 

6.    HISTORIENS  NYTTE. 

Idet  Historieskriveren  ud  fra  sin  egen  og  sin  Tids  Op- 
fattelse dømmer  om  Fortiden,  kommer  herved  Historieskriv- 
ningen til  at  paavirke  Samtiden,  og  her  møder  vi  Spørgsmaalet 
om  „Historiens  Nytte". 

Dette  Emne  er  i  ældre  Tider  ofte  blevet  omhandlet,  og 
ud  fra  den  Opfattelse  af  Historiens  Gang,  som  man  tidligere 
var  behersket  af,  var  Historiens  Nytte  ogsaa  lige  saa  stor  som 
indlysende.  Man  gik  ud  fra,  at  Historien  bestod  af  en  uendelig 
Række  af  Gentagelser;  de  samme  Situationer  kom  atter  og 
atter  igen,  Menneskene  kunde  efter  deres  Karakter  henføres 
til  nogle  faa  Grundtyper.  Paa  den  Baggrund  var  det  let  at 
se,  hvorledes  man  af  Historien  kunde  lære,  hvorledes  man 
skulde  handle;  det  gjaldt  blot  om  at  finde  det  passende  For- 
tilfælde og  uddrage  den  rette  Lære  deraf.  Ove  Mallings 
„Store  og  gode  Handlinger"  er  typiske  for  denne  ældre  Op- 
fattelse af  Historien,  hvorefter  den  i  Sandhed  var  en  ma- 
gister vitæ. 

Naar  vi  modsat  ser  den  fremadskridende  Udvikling  i 
Historien,  hvor  alt  hænger  sammen,  men  alt  ogsaa  er  nyt, 
bliver  det  ikke  saadan  at  uddrage  umiddelbare  Læresætninger 
af  Historien,  og  hvad  vore  moderne  Methodikere  har  om 
Historiens  Nytte,  er  ogsaa  overmaade  lidt  og  vagt.  Vil  man 
i  vore  Dage  have  at  vide,  hvad  Menneskene  mener  at  kunne 

lære  af  Historien,  maa  vi  ikke  vende  os  til  Videnskabsdyr- 
kerne, men  til  det  praktiske  Livs  Mænd  eller  til  Pædagogerne, 
der  vil  forklare  Historiens  Vigtighed  i  Børneopdragelsen. 

Hvad  de  fortæller  os,  falder  for  en  Del  sammen  med, 
hvad  Historievidenskaben  sætter  som  sit  Maal.  Historien  skal 
bringe  de  Unge  Forstaaelse  af,  hvorledes  Menneskene  fra  et 
lavt  Begyndelsestrin  efterhaanden  er  vokset  frem  til  højere 
Kultur;  de  skal  faa  Indtryk  af  den  dybere  Sammenhæng  i  de 
historiske  Begivenheder  og  forstaa,  hvorledes  Aarsag  og  Virk- 
ning kæder  sig  sammen.  Men  Pædagogerne  vil  dog  ingen- 
lunde begrænse  Historiens  Betydning  til,  hvad  den  giver  den 
menneskelige  Erkendelse ;  tværtimod  vil  de  betone,  hvorledes 
den  ogsaa  fremmer  andre  Sider  af  Sjælelivet.  De  vil  prise 
Historien  som  den,  der  bringer  Fantasien  Næring  ved  at 
vise  os  de  store  Skikkelser,  der  virker  saa  meget  kraftigere, 
netop  fordi  de  tilhører  Virkeligheden,  ikke  er  Fostre  af 
fri  Digtning.  De  vil  henvise  til,  hvorledes  Historien  nærer 
Følelseslivet,  vækker  Sympathien  for  det  ædle  og  skønne  og 
Harmen  over  det  lave  og  onde,  hvorledes  den  fremmer 
de  Følelser,  der  bærer  Menneskenes  Samliv  i  Stat  og  Sam- 
fund. Mest  af  alt  vil  man  dog  i  vor  Tid  fremhæve,  hvorledes 
Historien  styrker  Fædrelandskærligheden  ved  at  fremdrage 
Minderne  fra  Folkets  egen  Fortid  og  lære  de  Unge  at  elske 
deres  Land  og  Folk. 

Naar  det  er  disse  Krav,  der  lyder  til  Historieundervis- 
ning, maa  det  vel  siges,  at  det  er  ugørligt  for  Historielærerne 
at  opfylde  dem,  hvis  der  ikke  i  selve  Historieskrivningen  er 
en  Stræben  henimod  de  samme  Maal.  I  den  fjerne  Fortid 
var  det  ogsaa  Tilfældet.  Hvad  Sakse  vilde  naa,  det  har  den 
unge  Oehlenschlæger  sagt  i  et  Par  Verselinier: 

Han  stirrer  til  den  straalende  Top, 
hvorfra  vi  er  sjunkne  og  atter  skal  op;  — 
saa  griber  han  Pennen  i  sin  Haand 
for  at  indgyde  Nutid  Oldtids  Aand, 

og  A.  D.  Jørgensen  erklærer,  at  dette  er  det  mest  træffende, 
der   kan   siges  om  Sakse,  og  rammer  selve  Grundtanken  i 

det  Værk,  han  kaldte  „Danernes  Bedrifter".  Men  i  Virkelig- 
heden gør  de  samme  Krav  sig  ogsaa  gældende  overfor  vore 
Dages  Historieskrivning,  selv  om  den  videnskabelige  Historie 
ikke  ret  vil  være  ved  det;  Læserne  er  fyldte  af  disse  Krav, 
og  Historieskriverne  efterkommer  dem,  ofte  midt  bevidst, 
undertiden  ubevidst  og  maaske  lidt  uvilligt.  Atter  og  atter 
møder  man  det  som  en  Ros  for  Historieskriveren,  at  man 
mærker,  at  hans  Hjerte  er  med  i  de  Tildragelser,  han  skildrer; 
Rankes  kølige  Objektivitet  virker  paa  de  fleste  frastødende, 
og  blandt  hans  Værker  fremhæver  man  hans  Tysklands 
Historie  i  Reformationstiden  som  det  bedste,  fordi  man  i 
det  mærker  hans  varme  protestantiske  Følelse.  Overhovedet 
svækker  det  Historieskrivningens  Virkning,  naar  Forfatteren 
selv  synes  uberørt  af  de  store  Omvæltninger,  han  skildrer; 
morsomt  siger  Sainte-Beuve  om  Gibbon :  „Mens  han  skriver, 
er  han  i  sin  Lænestol,  og  han  lader  os  blive  siddende  der, 
mens  vi  læser  det".  Det  er  betegnende,  at  da  A.  D.  Jørgen- 
sen holdt  et  Foredrag  for  Lærere  med  det  Formaal  at  ind- 
skærpe dem,  hvor  vigtigt  det  var  ved  Undervisningen  at 
medinddrage  Historievidenskabens  nyeste  Resultater,  saa 
sluttede  han  alligevel  med  at  sige,  at  vigtigere  end  Korrekt- 
heden, som  man  dog  aldrig  kunde  naa  fuldt,  var  Varmen  og 
Inderligheden. 

Det  er  jo  ogsaa  klart  nok,  at  moderne  Historieskrivning 
har  spillet  en  overordentlig  stor  Rolle  for  Nutidslivet  og  haft 
store  praktiske  Følger.  Hvad  har  det  ikke  betydet  for  Juli- 
revolutionen i  Frankrig  og  den  Stemning,  der  fødte  den,  at 
Thiers  lige  forud  havde  skildret  den  store  Revolution  med 
en  saa  udpræget  Sympathi  for  dens  Stræben,  selv  om  han 
indrømmede  dens  Udskejelser,  og  Guizot  givet  sin  glimrende 
Skizze  af  Udviklingsgangen  i  Europa  med  det  Facit,  at  Tiden 
nu  tilhørte  Tredjestand  og  den  fri  konstitutionelle  Stat. 
Hvilken  Rolle  har  tysk  Historieskrivning  ikke  spillet  for 
Udbredelsen  af  Enhedstanken;  Giesebrecht  vedkender  sig, 
at  han  ved  sin  straalende  Skildring  af  den  gamle  tyske 
Kejsertid   har  villet  paavirke  tyske  Læseres  Hjerter  og  ,yise 

dem  en  Tid,  hvor  det  tyske  Folk  var  stærkt  ved  sin  Enhed,  og 
Droysen  er  ikke  mindre  klar  over  sit  praktiske  Formaal, 
naar  han  i  sin  „Geschichte  der  preussischen  Politik"  vilde 
vise,  hvorledes  Preussen  ude  fra  voksede  ind  i  Tyskland  og 
hvorledes  brandenburgske  Markgrever  allerede  i  Middelalde- 
ren kæmpede  ikke  blot  for  deres  egne  Særinteresser,  men 
med  Blikket  rettet  mod  hele  Rigets  Gavn.  Vi  danske  behøver 
dog  ikke  at  gaa  uden  for  vore  egne  Grænser  for  at  erkende, 
hvorledes  Historieskrivning  paavirker  Nutidslivet.  Hvor  meget 
har  danske  Historikere  ikke  udrettet  i  30-erne  og  40-erne  af 
forrige  Aarhundrede  for  at  vække  Forstaaelsen  af,  hvad  vor 
folkelige  Ejendommelighed  betyder  og  hvorledes  den  skal 
styrkes,  ja  selve  vort  Program  i  Kampen  mod  den  indtrængle 
Tyskhed,  Ejdergrænsen,  Slesvigs  tusindaarige  Danskhed,  er 
jo  formet  eller  i  alt  Fald  straks  knæsat  og  forsvaret  af  dansk 
Historieskrivning,  hvad  der  baade  er  dens  Ære  og  dens 
tunge  Ansvar.  Og  ikke  mindre  vejer  det  til,  hvad  Historien 
har  betydet  for  os  gennem  den  grundtvigske  Højskole. 

Om  Historieskrivningens  praktiske  Indvirkning  i  hvert 
enkelt  Tilfælde  har  været  til  Gavn  eller  Skade,  kan  man 
tvistes  om,  men  at  denne  Virkning  stadig  findes,  det  kan 
ingen  nægte,  og  der  er  sikkert  ikke  Grund  til  at  tro,  at  det 
i  Fremtiden  vil  stille  sig  anderledes.  Og  hvad  der  virker  i 
Historien  som  Motiv  til  Handling,  det  er  ikke  Historieviden- 
skabens kun  hundrede  Aar  gamle  Tanke  om  den  store  sam- 
menhængende Udvikling.  Naar  den  betoner  den  langsomme 
Vækst,  Forholdenes  Magt,  Uigennemførligheden  af  Reformer, 
hvor  de  nødvendige  Forudsætninger  fattes,  vil  den  snarest 
svække  Handlelysten,  og  fra  det  Synspunkt  fordømmes  Hi- 
storien ogsaa  af  Nietzsche,  der  erklærer,  at  den  gør  sine 
Tjenere  passive  og  retrospektive;  „den,  som  har  lært  at 
krumme  Ryggen  og  bøje  Hovedet  for  Historiens  Magt,  vil 
kinesisk  mekanisk  nikke  sit  Ja  til  enhver  Magt,  det  være  sig 
Regering,  offentlig  Mening  eller  Talmajoriteten".  Nej,  det  er 
Historiens  anden  Side,  ikke  Evolutionen,  men  Revolutionen, 
ikke   Tilstandene,   men   Handlingerne,    og   frem   for    alt,   de 

store  Personligheder,  det,  som  Historievidenskaben  har  van- 
skeligst ved  at  komme  til  Rette  med,  men  som  for  Historie- 
skrivningen netop  er  centralt,  det  er  det,  som  virker  stær- 
kest paa  Følelsen  og  derved  kan  drive  frem  til  Handling. 
Ud  herfra  har  Joh.  Steenstrup  i  en  Universitetstale  netop 
advaret  mod  at  lægge  en  altfor  ensidig  Vægt  paa  Kultur- 
historien, som  han  dog  selv  dyrker  med  Iver;  han  frygter, 
at  derved  vil  det  personlige  Element  i  Historien  blive  skudt 
for  meget  til  Side,  saaledes  at  „Handlingen,  Daaden,  Initia- 
tivet, Energien  ikke  kommer  til  deres  fulde  Ret",  og  man 
„taber  derved  en  Spore,  en  Kaldelse  til  Efterligning,  en  Lære 
om  at  gribe  til  og  tage  Beslutning". 

7.  HISTORIESKRIVERENS  PERSONLIGHED  OG 

TIDSPRÆG. 

Naar  det  er  hver  enkelt  Historieskriver,  der  vælger  og 
vrager,  naar  han  fælder  Dom  over  Fortiden  og  ud  derfra 
paavirker  sin  Samtid,  vil  hvert  Historieværk  i  høj  Grad  blive 
præget  af  Historieskriverens  Personlighed. 

Historiens  moderne  Theoretikere  har  indset,  hvilke  Farer 
der  heri  gemmer  sig  for  Historiens  videnskabelige  Objekti- 
vitet, og  de  sørger  for  at  advare  Historikerne.  De  minder 
om,  hvorledes  vi  stiller  os  overfor  de  Fortidens  Historie- 
skrivere, som  vi  bruger  som  Kilder;  af  rig  Erfaring  veed  vi, 
at  deres  personlige  Meninger  og  deres  Karakter  ofte  har  ledet 
dem  til  en  uforsvarlig  Omdannelse  af  Virkeligheden,  og  vi 
søger  da  at  rette  de  derved  fremkomne  Mangler  ved  nøje  at 
sætte  os  ind  i  deres  Individualitet,  for  derved  at  kunne  saa 
at  sige  beregne  deres  Fejlsyn.  En  Kritik  netop  af  samme 
Art  maa  Historikeren  i  Nutiden  øve  paa  sig  selv.  Han  maa 
studere  sit  eget  Jeg  og  ved  Kendskaben  dertil  søge  at  fatte, 
i  hvad  Retning  han  staar  i  Fare  for  at  blive  ført.  Hvis  han 
er  fantastisk  anlagt,  maa  han  netop  sætte  al  sin  Kraft  ind 
paa  at  holde  sin  Fantasi  i  stramme  Tøjler;  er  han  stærkt 
grebet  af  en  vis  religiøs  Tro   eller  er  han  en  udpræget  Til- 

hænger  af  en  vis  politisk  Relning,  maa  han  vaage  over  sig 
selv,  hvor  han  i  Historien  møder  Modstandere  af  denne  Tro 
eller  denne  Politik  for  ikke  at  komme  til  at  gere  dem  Uret. 
Alt  dette  er  jo  saare  rigtigt.  Man  kan  sammenfatte  det  i 
eet  Ord :  Historikeren  maa  se  paa  sit  eget  Jeg  som  Fejlkilde, 
oo-  hvad  han  stræber  efter,  kan  udtrykkes  ved  et  Ord  af 
Ranke:    „Jeg  vilde   ønske,   at  jeg   kunde   udslette  mit  eget 

Selv". 

Alligevel  er  dette  kun  den  ene  Side  af  Sagen,  og  man 
maa  stærkt  betone,  at  hvis  for  Historieskriveren  Selvet  er 
en  Kilde  til  Fejl,  er  det  ogsaa  en  Kilde  til  Forstaaelse. 

Med  Rette  har  man  sagt,  at  naar  man  klarer  sig  de 
Slutninger,  Historikeren  arbejder  med,  saa  ser  man,  at  de 
hviler  paa  Nutidserfaringer ;  men  dette  betyder  jo  dog  atter 
for  hver  enkelt  hans  Erfaringer.  Kun  ud  fra  sine  egne  sjæle- 
lige Erfaringer  kan  Historikeren  naa  at  forstaa  og  gengive 
Fortidens  Mennesker,  deres  Tankeliv  og  deres  Følelser.  For 
nogle  synes  dette  ganske  vist  en  saare  nem  Sag;  den  tyske 
Historiker  Maurenbrecher  erklærer  f.  Ex.  kategorisk,  at 
han  kun  kan  anse  den  for  berettiget  til  at  drive  historiske 
Studier,  som  er  i  Stand  til  at  hensætte  sig  paa  ethvert  een 
Gang  existerende  Standpunkt,  genieve  ethvert  een  Gang 
existerende  Menneskes  Sjæleliv  og  genføle  ethvert  Menneskes 
Motiver.  Jeg  frygter  dog  for,  at  hvis  det  var  Vilkaaret,  blev 
der  ikke  mange  Historikere  tilbage.  Naar  vi  ser  paa  tidligere 
Dages  Historikere,  har  vi  let  ved  at  se,  hvor  begrænset  deres 
Syn  var,  hvorledes  Ting,  der  synes  os  saare  ligefremme  og 
nærliggende,  slet  ikke  dukker  op  for  dem,  og  naar  vi  ikke 
ser  det  samme  hos  os  selv,  turde  det  ene  være,  fordi  vi  ikke 
kan  krybe  ud  af  vort. eget  Skind;  Eftertiden  vil  nok  opdage 
ogsaa  vor  Begrænsning.  Endda  frister  vor  flittige  Material- 
indsamling  og  indgaaende  Kildeprøvelse  let  Historikerne  til 
at  overvurdere,  hvad  denne  Vej  betyder.  Det  er  ikke  uden 
Grund,  naar  en  aandfuld  Outsider  som  Ottokar  Lorenz  er 
fuld  af  Spot  over  Kildekritiken  og  Samtidigheden  som  dens 
Arkanum,  og  med  megen  Ret  betoner  han,  hvor  umuligt  det 

er  for  Historikeren  at  naa  frem  uden  Verdenserfaring  og 
Menneskekundskab :  „der  Historiker  darf  kein  grimer  Junge 
sein". 

Saa  vist  som  Historikerens  eget  Sjæleliv  er  Grundlaget  for 
alt,  hvad  han  opfatter  af  Fortiden,  saa  vist  afhænger  det  af 
dette  Sjælelivs  Omfang  og  Dybde,  hvor  vidt  han  kan  naa. 
Paa  speciellere  Omraader  er  ren  Fagkundskab  nødvendig  og 
højst  oplysende;  en  Læge  vil  forstaa  visse  historiske  Til- 
dragelser, mange  personlige  Ejendommeligheder,  som  er  en 
lukket  Bog  for  Lægmanden;  hvor  Naturforhold  spiller  ind, 
maa  Historikeren  søge  Hjælp  hos  Fagmænd.  Men  ogsaa  paa 
mere  almenmenneskelige  Omraader  vil  der  være  den  største 
Forskel  paa,  hvad  den  ene  og  den  anden  kan  fatte  og  gen- 
give. Hvad  har  Macaulays  egen  Deltagelse  i  engelsk  Politik 
ikke  betydet  for  hans  historiske  Forstaaelse,  hvorledes  føler 
man  ikke  ved  Thiers'  Fremstilling  af  Napoleon,  at  det  er  en 
Statsmand,  der  taler  om  Statssager.  Enhver  erkender,  hvilken 
Rolle  det  har  spillet  for  Grotes  Opfattelse  af  det  gamle 
Grækenland,  at  han  selv  er  opfødt  i  et  frit  Land;  hvorledes 
har  Carlyles  egne  religiøse  Erfaringer  ikke  været  ham  en 
Nøgle  til  at  forstaa  Cromwell.  Selv  meget  ensidige  Parti- 
opfattelser har  dog  i  det  mindste  banet  Vej  for  en  dybere 
og  rigtigere  Forstaaelse  end  man  før  havde;  de  nykatholske 
Historikeres  Fremstillinger  af  Reformationstiden  har  efter 
mine  Tanker  givet  den  gængse  protestantiske  Opfattelse  væsent- 
lige Berigtigelser  og  aabnet  vort  Blik  for  det  religiøse  Liv  i 
de  rent  katholske  Kredse. 

Hver  enkelt  er  et  Barn  af  sin  Tid,  og  saaledes  samler 
ogsaa  Historikerne  sig  i  Grupper,  der  beherskes  af  de  Ideer, 
der  er  ledende  i  deres  Tid  og  Land,  og  paavirkes  af  de  store 
Tildragelser,  de  i  Fællig  oplever,  og  dette  mærker  deres  For- 
staaelse af  Fortiden.  Den  store  franske  Revolution  aabnede 
Øjet  for  mange  tidligere  Tiders  Frihedsstræben  og  politiske 
Revolutioner;  for  det  gamle  Rom  vandt  man  en  ny  Forstaa- 
else af  Kampene  mellem  Patriciere  og  Plebejer,  og  Sympathien 
drejedes  henimod  de  sidste;  man  fremdrog  fra  Middelalderen 

Bykommunernes  Frihedskampe  og  fulgte  Stænderforsam- 
lingernes Fremvækst.  Folkenes  Rejsning  mod  Napoleons 
Verdensherredømme  ledede  Historikerne  ind  paa  ogsaa  i 
fjerne  Tider  at  se  de  nationale  Modsætninger,  og  Thierry 
bekender,  at  først  de  Tildragelser,  han  selv  havde  oplevet, 
gav  ham  Forklaring  paa,  hvorfor  Karl  den  Stores  Rige  gik 
itu.  Da  Februarrevolutionen  aabenbarede  de  sociale  Mod- 
sætninger, der  laa  bag  ved  de  politiske,  førte  dette  til,  at 
Historikerne  genfandt  det  samme  rundt  om  i  Fortiden;  hvor 
Niebuhr  i  Oldtidens  Rom  havde  set  rent  politiske  Modsæt- 
ninger, saa  Mommsen  en  Kamp  mellem  Rige  og  Fattige, 
Storborgere  og  Proletariat.  Saaledes  kan  man  fortsætte  rundt 
om,  og  naar  denne  bevidste  eller  ubevidste  Paavirkning  af 
Samtiden  ofte  har  ledet  vild,  ofte  i  alt  Fald  ført  til  et  en- 
sidigt Syn  paa  Fortiden,  har  den  dog  i  endnu  meget  højere 
Grad  været  vejledende  og  frugtbringende.  De  store  Historie- 
skrivere og  det  nye,  de  bringer,  viser  sig  altid  at  staa  i  det 
nøjeste  Forhold  til  den  Tid,  de  lever  i,  og  de  Ideer,  der  be- 
hersker den. 

Nu  skal  man  ikke  udlede  heraf,  at  det  for  hver  enkelt 
Historiker  kun  gælder,  at  han  skal  gøre  sine  personlige  Ejen- 
dommeligheder og  sine  Partimeninger  gældende  og  ud  derfra 
forme  sit  Billede  af  Fortiden.  Saa  let  eller  om  man  vil  saa 
kunstigt  gaar  det  ikke;  det  er  kun  Strømninger,  der  ligger 
dybt  i  Tiden,  kun  Tildragelser,  der  griber  vidt  og  stærkt,  som 
kan  være  frugtbringende  ogsaa  for  den  historiske  Opfattelse, 
netop  fordi  dybe  Strømninger  og  dybt  indgribende  Tildragelser 
virkelig  har  dybe  Rødder.  Er  det  kun  en  Overfladestrømning, 
som  Historikeren  lader  sig  paavirke  af  i  sin  Opfattelse  af 
Fortiden,  skal  det  nok  vise  sig,  at  den  ikke  fører  ham  ind 
paa  gode  Veje. 

Lad  mig  nævne  et  Exempel  paa  det  ene  og  det  andet. 

I  Tiden  før  1848,  da  i  Danmark  den  enevældige  Konge- 
magt Dag  for  Dag  undergravedes  og  Frihedstanker  naaede 
ind  til  os  fra  alle  Sider,  beherskedes  de  danske  Historikere 
mer  eller  mindre  af  en  og  samme  Grundopfattelse  af  Hoved- 

traaden  i  Danmarks  politiske  Udvikling.  Man  mente  at  se 
oprindelig  en  stærkt  udpræget  folkelig  Frihed;  saa  blev  den 
undergravet  af  herskesyge  Overklasser,  forst  Gejstlighed  og 
Adel,  efter  1536  Adel  alene.  Hævnen  kom  dog  1660;  Kongen 
tog  hele  Magten,  og  det  enevældige  Monarki  virkede  nu  nivel- 
lerende paa  Stændermodsætningen  og  kom  derved  til  at  bane 
Vej  for  en  ny  Folkefrihed,  der  var  ligesom  en  Genopvækkelse 
af  den  gamle  og  oprindelige.  Vi  forstaar  nu,  at  hele  denne 
Opfattelse  er  ensidig  og  paa  mange  Punkter  skæv;  men  naar 
den  alligevel  bragte  nyt  Liv  ind  i  vor  historiske  Forskning, 
saa  laa  det  i,  at  den  dog  rummede  megen  Sandhed  og  derfor 
aabnede  Blikket  for  en  Sammenhæng,  der  tidligere  ikke  var 
forstaaet. 

Modsat  er  det  gaaet,  da  den  politiske  Skandinavisme 
blomstrede  frem;  naar  den  ene  og  den  anden  ud  fra  den 
søgte  at  omvurdere  Fortiden,  blev  dette  ikke  frugtbringende. 
Det  var  forgæves,  at  man  vilde  lægge  moderne  Tanker  om 
de  tre  Rigers  Ligestilling  ind  i  Dronning  Margrethe;  at  vinde 
Svenskernes  Sympathi  for  Kristjern  If,  der  var  den  sidste 
Forkæmper  for  Unionen,  eller  vore  for  Karl  Gustav,  der  var 
saa  nær  ved  atter  at  forene  de  tre  Riger,  det  lykkedes  ikke. 
Vaupells  Forsøg  paa  at  gøre  Griffenfeld  til  skandinavisk  Po- 
litiker i  det  17.  Aarhundrede  er  strandet,  og  det  vil  ikke  gaa 
bedre  med  Troels-Lunds  nylig  fremsatte  Ideer  om  Peder  Okses 
skandinaviske  Tanker.  Saa  lidt  som  politisk  Skandinavisme 
har  kunnet  føre  til  Resultater  i  vor  egen  Tidsalder,  saa  lidt 
har  det  vist  sig  muligt  at  lade  tilsvarende  Ideer  beherske  tid- 
ligere Tider. 

Ringere  Aander  bør  da  vogte  sig  for  bevidst  at  lade  de- 
res egen  Individualitet  og  deres  Tids  Ideer  paavirke  deres 
historiske  Opfattelse,  men  derfor  bliver  det  ikke  mindre  vist, 
at  de  alle  undergaar  denne  Paavirkning,  og  at  den  i  alt  Fald 
for  de  store  geniale  Historieskrivere  bliver  frugtbringende, 
ja  et  Hovedvilkaar  for  deres  Storhed.  „Til  at  blive  Historie- 
skriver", sagde  A.  D.  Jørgensen,  —  og  det  lyder  som  en 
Selvbekendelse  —  „udkræves   først  og  fornemmelig  en  Ind- 

vielse  af  Historien  selv;  kun  den,  der  har  været  grebet  af 
Folkesjælens  Dødsangst  og  henrevet  af  dens  mægtige  Attraa 
efter  Liv  og  Udvikling,  vil  kunne  vinde  dens  Fortrolighed 
og  formaa  at  tolke  dens  Fortid  med  Myndighed".  De  histo- 
riske Genier  staar  i  Pagt  med  det  bedste  og  dybeste,  der 
rører  sig  i  deres  Folk;  de  føler  den  hemmelighedsfulde  For- 
bindelse mellem  Fortid  og  Nutid,  og  det  er  det,  der  gør  dem 
til  Banebrydere  og  Fornyere  af  Historien.  Hvad  der  for  dem 
selv  og  deres  Samtid  staar  som  det  store  Fremtidsideal,  paa 
hvis  Virkeliggørelse  enhver  er  pligtig  at  arbejde,  det  ser  de 
spire  og  vokse  gennem  de  svundne  Tider.  „Kun  ud  fra  Nu- 
tidens højeste  Kraft  skal  I  tyde  Fortiden",  siger  Nietzsche. 

HISTORIESKRIVNINGENS  SELV- 
STÆNDIGHED. 

Jeg  har  i  det  foregaaende  belyst,  hvorledes  Historieskriv- 
ningen viser  sig  i  visse  Hovedretninger.  Andre  kunde  være 
fremdragne,  og  paa  de  Omraader,  jeg  har  behandlet,  har  jeg 
kun  kunnet  drage  de  grove  Grundlinier.  Men  hvad  der  her 
er  sagt,  turde  dog  være  tilstrækkeligt  til  at  belyse,  hvor  vidt 
Historieskrivningen  virkelig,  som  de  moderne  Theoretikere 
paastaar,  kan  betragtes  som  blot  Historievidenskabens  Frem- 
stillingsform. 

Hvad  jeg  har  sagt,  har  ganske  vist  været  ensidigt.  Jeg 
har  lagt  mere  Vægt  paa  at  fremhæve,  hvori  Historieskriv- 
ningen i  vor  Tid  ligner  den,  der  har  existeret  alle  Dage, 
end  paa  at  vise,  hvori  den  adskiller  sig  fra  ældre  Tiders. 
Jeg  har  kun  flygtigt  berørt,  i  hvilken  Grad  den  Stræben  efter 
at  paavise  Sammenhæng  og  Udvikling,  som  behersker  Viden- 
skaben, i  det  sidste  Aarhundrede  har  givet  nyere  Historie- 
skrivning et  særligt  Præg.  Jeg  har  kun  i  ringe  Grad  betonet, 
hvor  flittigt  Historieskriveren  i  vor  Tid  underbygger  sin 
Fremstilling  ved  indgaaende  kritisk  Kildestudium,  og  hvor 
ivrigt  han  stræber  at  komme  Virkeligheden  saa  tæt  ind  paa 
Livet  som  muligt.  Men  Hovedsagen  har  jo  ikke  været  at  be- 
lyse, at  der  er  Lighed  og  Slægtskab  mellem  Historieskriv- 
ning og  Historievidenskab,  hvad  ingen  benægter,  men  at  se, 
om  der  ikke  tillige  er  Ulighed  og  Forskel.  Og  naar  man  dog 
vist  maa  indrømme,  at  Historieskrivningen  ogsaa  i  vore  Dage 
har  de  Ejendommeligheder,  som  jeg  har  peget  paa,  synes 
det  mig  ikke    muligt   at  fastholde  Theoretikernes  Paastand. 

Historieskrivningen  stræber  at  male  Fortiden  levende  og 
anskueligt;  men  at  afbilde  Virkeligheden  er  ikke  Videnskab 
(Rickert),  og  Historievidenskabens  Maal  er  heller  ikke  at 
skildre,  men  at  forstaa.  Historieskrivningen  vil  især  skildre 
det  enkelte  Individ  og  den  enkelte  Tildragelse,  men  det  in- 
dividuelle og  „einmalige",  som  Tyskerne  kalder  det  med  et 
saa  slaaende  Ord,  gaar  ikke  saadan  som  Helhed  ind  i  Viden- 
skaben. Den  historiske  Videnskab  maa  som  alle  andre  søge 
at  forstaa  alle  de  Fænomener,  der  falder  indenfor  dens  Om- 
raade;  Historieskrivningen  kan  saa  lidt  faa  alt  med,  hvad 
vi  veed  om  Fortiden,  som  den  kan  indskrænke  sig  til,  hvad 
vi  veed,  og  den  kan  derfor  heller  ikke  videnskabeligt  bevise, 
hvad  den  udtaler.  Historieskrivningen  maa  for  at  naa  sit 
Maal  anvende  kunstnerske  Midler,  som  Videnskaben  intet 
har  at  gøre  med.  Historieskriveren  vælger  og  vrager  ud  fra 
sit  personlige  Stade,  og  Historieskrivningen  faar  derved  et 
subjektivt  Præg,  der  fjerner  den  fra  Videnskaben.  Historie- 
skriveren søger  at  paavirke  alle  Sider  af  Menneskesjælen, 
Videnskaben  taler  ene  og  alene  til  Erkendelsen. 

Naar  man  ser  paa  alt  dette,  vil  man  forstaa,  at  de  Theo- 
retikere,  der  ikke  vil  indrømme  nogen  Forskel  paa  Historie- 
videnskab og  Historieskrivning,  har  ret  store  Vanskeligheder 
at  overvinde,  naar  de  skal  samle  begge  til  en  Enhed,  „Hi- 
storien". En  og  anden  har  da  ogsaa  søgt  at  slippe  uden  om 
ved  at  erklære,  at  det  er  ligegyldigt,  egentlig  kun  en  Strid 
om  Ord,  om  man  vil  kalde  „Historien"  en  Videnskab  eller 
ikke.  Det  gælder  Ed.  Meyer,  og  det  samme  finder  vi  endog 
hos  Seignobos;  men  allerede  det,  at  dette  ingenlunde  har 
hindret  den  sidste  i  at  fælde  den  strenge  Dom  om  al  hid- 
tidig Historieskrivning,  som  jeg  har  anført,  turde  dog  vise, 
at  denne  Vej  næppe  fører  til  Klarhed.  Men  hvorledes  de 
andre,  der  holder  paa  „Historien"  som  Videnskab,  løser 
Vanskelighederne,  det  kan  ikke  her  nærmere  følges. 

Exempelvis  skal  jeg  dog  i  Hovedtrækkene  gøre  Rede  for,  hvor- 
ledes den  flittige  og  retsindige  Grotenfelt  belyser  Forholdet  mellem 
„Historie"  og  Videnskab.   Han  holder  paa,  at  »Historien«  er  en  Viden- 

skab;  den  henvender  sig  til  Erkendelsen,  og  dens  Maal  er  at  forstaa 
Menneskehedens  »einmalige«  Udviklingsgang.  Men  han  indrømmer,  at 
Historien  har  adskillige  Biformaal;  de  er  dog  rent  sekundære  og  maa 
absolut  vige,  hvis  de  paa  nogen  Maade  kommer  i  Strid  med  det  viden- 
skabelige Hovedmaal. 

Blandt  disse  Biformaal  nævner  G.,  at  Historien  skal  belære;  han 
indrømmer,  at  der  næppe  har  existeret  nogen  stor  Historiker,  der  ikke 
har  haft  dette  for  Øje,  og  Erfaringen  lærer,  at  Maalet  er  naaet.  Han 
anfører,  at  Historien  vil  vurdere  moralsk,  og  erklærer  det  for  Pedan- 
teri, om  Historikeren  helt  undlader  at  udtale  moralske  Domme; 
han  bør  dog  sondre  imellem,  hvad  der  er  objektiv  Fremstilling  og 
hvad  der  er  hans  egen  moralske  Dom.  Imidlertid  viser  det  sig  —  og 
det  er  endda  Hovedgenstanden  for  Grotenfelts  Undersøgelse  — ,  at  der 
allerede  ligger  en  Dom  i  Historikerens  Afgørelse  af,  hvad  han  vil 
medtage  og  udelade.  Her  mener  Forfatteren,  at  for  saa  vidt  Vurde- 
ringen kun  betinger  Udvalget  af  Stoffet,  ophæver  den  »i  det  væsent- 
lige« ikke  Historiens  videnskabelige  Karakter,  men  da  det  staar  fast, 
at  Udvalget  tillige  paavirker  »det  historiske  Helhedsbillede«,  maa  vi 
dog  redelig  erkende,  at  dette  Billede  bliver  subjektivt,  og  da  »ren« 
Videnskab  unægtelig  kun  kan  omfatte  den  objektive  Erkendelse  af 
Sandheden,  bliver  Historien  »jedenfalls  nicht  ganz  reine  Wissenschaft«. 
Ligeledes  indrømmer  Forf.,  at  Historieskriveren  henvender  sig  ikke 
blot  til  Erkendelsen,  men  ogsaa  til  Menneskenes  Følelse  og  Vilje,  og 
han  synes  end  ikke,  at  man  bør  forlange  fuldstændig  Objektivitet  af 
ham.  Men  alligevel,  mener  han  sluttelig,  tvinger  disse  Omstændigheder 
os  ikke  til  at  opgive,  at  »Historien  i  det  hele  er  en  (relativ)  objektiv 
Videnskab«.  —  Man  tør  vist  tilføje,  at  Ordet  relativ  maa  betones 
saare  stærkt. 

Foruden  dette  finder  man  naturligvis  ogsaa  hos  Grotenfelt  de  to 
Beviser  for  »Historien«  som  Videnskab,  der  gaar  igen  næsten  hos  alle. 
Det  ene,  at  den  gennem  Aartusinder  har  tilfredsstillet  det  menneskelige 
Gemyt  og  den  menneskelige  Intelligens,  hvorved  han  dog  indrømmer, 
at  det  for  en  Del  —  jeg  vilde  sige:  aldeles  overvejende  —  stammer 
fra  det,  som  han  betegner  som  de  uvidenskabelige  Biformaal.  Det 
andet,  at  Historikeren  kun  kan  fastslaa  de  enkelte  Kendsgerninger  ved 
en  rent  videnskabelig  Undersøgelse,  hvoraf  G.  slutter,  at  vi  ikke  be- 
høver at  tage  i  Betænkning  at  betegne  »Historien  overhovedet«  som 
Videnskab. 

Vil  man  sammenfatte,  hvorledes  Theoretikerne  har  stillet 
sig  til  Historieskrivningens  Ejendommeligheder,  kan  man 
dog  sige,  at  de  er  gaaet  en  af  to  Veje.  Enten  har  de  er- 
klæret, at  disse  Ejendommeligheder  eller  dog  visse  af  dem, 
selv  om  de  ikke  passer  med  hvad  man  ellers  kalder  Viden- 

skab,  alligevel  har  deres  Berettigelse  i  „Historien",  og  de  har 
søgt  nærmere  at  bestemme  den  historiske  Videnskabs  Karakter 
derefter.  Eller  de  har  villet  fastslaa,  at  disse  Ejendommelig- 
heder ikke  har  eller  i  det  mindste  ikke  længer  har  deres 
Berettigelse  og  derfor  bør  forsvinde.  Med  andre  Ord,  de 
har  enten  formet  Historievidenskaben  om  for  at  faa  Historie- 
skrivningen med,  eller  de  har  omformet  Historieskrivningen 
for  at  faa  den  ind  under  Videnskaben. 

Ingen  af  disse  Veje  synes  dog  farbare.  Forsøger  man  at 
overføre  Historieskrivningens  Ejendommeligheder  paa  Histo- 
rievidenskaben, naar  man  til  en  Bestemmelse  af  denne,  der 
ikke  blot  gør  den  til  ganske  enestaaende  blandt  Viden- 
skaberne, men  fjerner  den  fra  alt,  hvad  man  tænker  sig  ved 
Videnskab.  For  at  nævne  et  og  andet:  Historieskrivningen 
sysler  med  det  individuelle  og  „einmalige",  og  naar  det  synes 
ugørligt  at  faa  det  ind  i  Videnskaben,  forsvarer  man  det  ved 
at  sige,  at  det  individuelle  og  „einmalige"  dog  altid  paa  visse 
Punkter  ligner  noget  andet;  men  er  det  ikke  netop  det  fra 
alt  andet  forskellige,  som  Historieskrivningen  vil  have  frem? 
Man  indrømmer,  at  Historieskrivningen  skifter  efter  Tid, 
Land  og  Folk,  men  maa  Videnskaben  ikke  være  almen- 
menneskelig, siden  den  er  almengyldig?  Historieskrivningen 
udvælger  det,  der  interesserer  Menneskene  i  en  bestemt 
Tidsalder;  hvad  vilde  man  mene  om  den  Botaniker,  der  kun 
vilde  sysle  med  Nutidens  Nytteplanter,  den  Fysiolog,  der 
kun  vilde  studere  Blodomløbet  hos  Menneskene? 

Paa  den  anden  Side,  at  forme  Historieskrivningen  saa- 
ledes  om,  at  den  kan  gaa  ind  i  Historievidenskaben,  synes 
lige  saa  umuligt.  Naar  man  mindes,  hvad  jeg  i  Indledningen 
har  meddelt  om,  hvorledes  Nutidens  Methodikere  dømmer 
om  den  Historieskrivning,  man  hidtil  har  haft,  og  hvilke 
Idealer  de  opstiller  for  Fremtidens,  turde  den  Spaadom  være 
sikker,  at  saa  lidt  som  vore  Dages  Historieskrivning  bøjer 
sig  for  disse  Krav,  saa  lidt  vil  kommende  Tiders  gøre  det. 

Er  det  ugørligt  at  faa  Historieskrivningen,  saaledes  som 
den   faktisk    er,    ind    under  Videnskab,   og   umuligt    at    faa 

Historieskrivningen  til  at  forandre  sig,  bliver  der  kun  den 
Udvej  tilbage  ærligt  og  redeligt  at  erkende  Forholdet,  som 
det  virkelig  er,  og  indrømme,  at  der  ved  Siden  af  al  Lighed 
og  Slægtskab  er  en  bestemt  Modsætning  mellem  historisk 
Videnskab  og  Historieskrivning.  Ene  paa  den  Maade  kan 
man  bevare  Historievidenskaben  dens  virkelig  videnskabelige 
Karakter  og  modsat  opretholde  Historieskrivningen  i  den 
Skikkelse,  hvori  den,  som  Ed.  Meyer  med  Rette  har  sagt, 
gennem  to  Aartusinder  har  tilfredsstillet  Menneskene. 

Naturligvis  kan  der  her  ikke  drages  en  skarp  Grænse- 
linie, knap  nok  i  Theori,  sikkert  ikke  i  Praxis.  Det  ligger 
allerede  i,  at  baade  Videnskaben  og  Historieskrivningen 
bygger  paa  et  fælles  Grundlag,  paa  den  Kundskab  om 
Enkelthederne  i  Fortiden,  som  Historikeren  naar  til  gennem 
sin  kritiske  Prøvelse,  men  selve  denne  tekniske  Under- 
søgelse foregaar,  som  jeg  har  berørt  (S.  7),  under  en  stadig 
Vekselvirkning  med  Enkelthedernes  videnskabelige  Bearbej- 
delse. Paa  lignende  Maade  mødes  Videnskabens  Stræben 
efter  at  paavise  Sammenhæng  og  Udvikling  med  Historie- 
skrivningens anskuelige  Fremstilling  af  Fortiden,  og  den 
sidste  vil  altid  lade  sig  belære  af,  hvad  den  første  faar  frem. 
Men  Historieskrivningen  vil  efter  hele  sin  Karakter  baade 
give  mindre  og  mere  end  den  historiske  Videnskab,  og  dens 
Ret  dertil  bør  ikke  underkendes. 

Denne  Ret  er  det  vel  egentlig  ikke  saa  vanskeligt  at  for- 
slaa.  Vi  ønsker,  at  Historieskrivningen  skal  stille  os  Ansigt 
til  Ansigt  med  svundne  Tiders  Menneskeliv  og  derved  tillade 
os  tilnærmelsesvis  at  se  det,  som  vi  kan  se  det  Liv,  der  rører 
sig  om  os  selv.  Ogsaa  Nutidens  Menneskeliv  er  Genstand  for 
videnskabeligt  Studium.  Mange  forskellige  Videnskaber  stræ- 
ber at  kasle  Lys  over  det,  men  er  det  dog  ikke  alligevel  sik- 
kert og  givet,  at  det  ikke  fuldt  og  helt  kan  mestres  af  Viden- 
skaben? Denne  kan  give  os  mange  faste  Holdepunkter,  drage 
visse  store  Grundlinier,  men  udtømme  Nutidslivet,  det  kan 
Videnskaben  ikke,  og  at  nogen  skulde  kunne  give  en  fuldt 
ud  videnskabelig  Skildring  af  vor  egen  Samtids  Menneskeliv, 

ligger  udenfor  Mulighedens  Grænser.  Men  hvor  meget  mindre 
er  det  da  muligt  at  naa  dertil  overfor  Fortiden,  der  paa 
alle  Maader  staar  os  fjernere  og  derfor  frembyder  større 
Vanskeligheder  for  Forstaaelse,  og  overfor  hvilken  vi  ikke 
kan  anvende  den  umiddelbare  og  gentagne  Iagttagelse.  At 
saa  er.  fører  til,  at  man  overhovedet  kun  kan  naa  til  For- 
tiden ved  et  videnskabeligt  Arbejde,  men  at  Vejen  er  van- 
skelig, kan  dog  ikke  gøre  Resultatet  sikrere,  og  ingen  veed 
bedre  end  Historikeren,  at  hans  indviklede  Forundersøgelse 
dog  aldrig  fuldt  ud  kan  erstatte,  hvad  vi  umiddelbart  kan  se 
overfor  Samtiden. 

Det  vi  ønsker  og  kræver  af  Historieskrivningen,  det  er 
da  en  Skildring  af  Fortiden,  saa  sanddru  og  paalidelig,  som 
vi  selv  kan  naa  overfor  Nutidslivet,  men  heller  ikke  mere. 
Vi  ønsker  at  faa  Fortidens  Liv  skildret  i  dets  hurtige  Om- 
skiften  og  brogede  Mangfoldighed,  thi  saaledes  ser  vi  ogsaa 
Nutidslivet.  Vi  tillader  Historieskriveren  at  bygge  paa  Iagt- 
tagelser, der  ikke  alle  af  streng  Videnskab  kan  anerkendes 
som  fuldgyldige,  og  arbejde  med  Slutninger,  der  er  mindre 
grundige  end  dem,  Videnskaben  tilsteder,  thi  paa  Iagttagelser 
og  Slutninger  af  samme  Art  er  det,  at  vi  selv  maa  bygge  i 
vor  egen  Tid  for  at  finde  vor  Plads  og  udføre  vor  Gerning. 
Vi  glæder  os  over  og  lærer  af  Historieskriverens  Menneske- 
skildring, selv  om  vi  veed,  at  den  ikke  er  af  anden  Art  end 
de  Forestillinger  om  vore  Medmennesker,  vi  selv  danner  os. 
Og  vi  tilstaar  gerne  Historieskriveren  Ret  til  at  drage  frem  og 
skyde  ud,  til  at  dømme  og  fordømme,  den  samme  Ret,  vi 
selv  udøver  i  vort  eget  Liv  og  med  de  samme  vide  Grænser. 

I  ældre  Tider  gav  man  Historieskrivningen  Plads  mellem 
Poesien  og  Filosofien,  og  man  var  derved  Sandheden  nærmere 
end  vore  Dages  strikte  Theoretikere.  Disse  er  blevet  bedaa- 
rede  af  den  videnskabelige  Skarphed,  som  den  historiske 
Undersøgelse  er  naaet  til  i  vore  Dage,  men  naar  de  overfører 
Forundersøgelsens  fuldt  ud  videnskabelige  Karakter  paa  selve 
Historieskrivningen,  kan  jeg  henvise  til  et  Ord  af  A.  D.  Jør- 
gensen:   „Det   er  en  Misforstaaelse  af  Beskueren,   af  og  til 

maaske  af  Videnskabsmanden,  idet  Maalet  forveksles  med 
Vejen,  siden  denne  er  blevet  saa  lang".  Og  netop  fordi  jeg 
selv  mere  har  syslet  med  historisk  Videnskab  end  med  Historie- 
skrivning, og  de  Sider  af  Historieskrivningen,  hvori  denne 
skiller  sig  fra  Videnskaben,  ligger  mine  Evner  fjernere,  har 
jeg  følt  mig  forpligtet  til  her  at  bryde  en  Lanse  for  Historie- 
skrivningens Frihed. 

PRISAFHANDLINGERNE  FOR 
AARET  1909—1910. 


Af  de  for  Aaret  1909—10  udsatte  Prisopgaver  have  6  fremkaldt 
L  8  Besvarelser,  nemlig  den  theologiske  1,  den  retsvidenskabe- 
lige 1 ,  den  lægevidenskabelige  2,  den  filosofiske  2,  den  historiske 
1   og  den  tysk-filologiske  1. 

Bedømmelserne  over  de  indkomne  Afhandlinger  lyde  saa- 
ledes: 

I.    Den  theologiske  Afhandling. 

Som  Besvarelse  af  Universitetets  Prisopgave  i  Theologi  for 
Aaret  1909—1910:  „En  Undersøgelse  af  første  og  anden  Makka- 
bæerbogs  Værdi  som  historiske  Kildeskrifter"  er  der  indkommet 
én  Afhandling  med  følgende  Motto:  to  u£v  é|u|3aTei$£iv  xai  jre- 
purarov  Troieidxkxi  A6yq3  xai  TToXujipayiuovevv  év  rotc;  xara  jaépoq, 
tw  rf}<;  iOToptaq  dpxnyevÉTn  xad-rjxei  (2  Makk.  2,30). 

Forfatteren  har  taget  Opgaven  op  med  stor  Alvor.  Han  har 
grundigt  studeret  saavel  selve  de  to  Makkabæerbøger  som  den 
Emnet  vedrørende  Literatur.  Han  har  vel  ikke  paa  væsentlige 
Punkter  naaet  nye  Resultater,  men  han  viser  helt  igennem  For- 
trolighed med  den  historiske  Forsknings  Methode  samt  god  Iagt- 
tagelsesevne og  selvstændig  Dom.  Dispositionen  er  klar  og  over- 
skuelig.    I  Sammenligning  med  disse  Fortrin  er  de  Anker,    der 

kan  rettes  mod  Afhandlingen  —  af  og  til,  men  ikke  ofte,  Unøj- 
agtighed i  Enkeltheder,  en  unødvendig  Udførlighed  i  visse  Af- 
snit —  af  underordnet  Betydning.  Fakultetet  anser  derfor  Af- 
handlingen for  at  være  fuldt  ud  værdig  til  Prisen. 

Kjøbenhavn,  den  19.  April  1911. 

C.  H.  Scharling.  J.  C.  Jacobsen.  Frederik  Torm. 

J.  P.  Bang. 

Ved    Navnesedlens    Aabning    fandtes    Forfatteren    at    være: 
Cand.  theol.  Niels  Holger  Søren  Larsen  Mosbech. 


II.     Den  retsvidenskabelige  Afhandling. 

Som  Besvarelse  af  Universitetets  Prisspørgsmaal  i  Lovkyn- 
dighed for  Aaret  1909 — 10:  „Der  ønskes  en  Fremstilling  af  Dansk 
Strafferets  Udvikling  i  Tiden  fra  Christian  V's  danske  Lov  indtil 
Ørsted"  er  der  indkommet  en  Afhandling  mærket:  „Veritati  et 
justitiae". 

Forfatteren  savner  imidlertid  ethvert  Begreb  om,  hvad  der 
maa  fordres  af  en  Prisafhandling,  og  hans  Besvarelse,  der  i  viden- 
skabelig Henseende  er  fuldstændig  værdiløs,  kan  ikke  kendes 
værdig  til  nogen  Belønning. 

Kjøbenhavn,  den  10.  April  1911 

Jul.  Lassen.  Carl  Torp.  H.  Munch -Pet  er  sen. 

L.  A.  Grundtvig.        Povl  Jolis.  Jørgensen. 


III.    De  lægevidenskabelige  Afhandlinger. 

Som  Besvarelser  af  Universitetets  Prisopgave  i  Lægeviden- 
skab for  Aaret  1909 — 1.910:  „Der  ønskes  en  Undersøgelse  over 
Slimhinden    og   det  lymfatiske  Apparat  paa  radix  linguæ   og  de 

tilgrænsende  Partier  af  isthmus  faucium",  er  indkommet  to  om- 
fangsrige Afhandlinger,  begge  ledsagede  af  talrige  Præparater 
og  Afbildninger.  —  Da  Opgaven  var  stillet  meget  frit,  behandler 
Besvarelserne  delvis  ganske  forskellige  Sider  af  det  foreliggende 
Æmne. 

Afhandlingen  mærket  B  7  er  et  stort  anlagt  og  paa  bred  Basis 
udført  Arbejde,  som  grunder  sig  baade  paa  meget  omfattende 
og  omhyggelige  Studier  af  den  store  Literatur  og  paa  udstrakt 
Undersøgelse  af  Materiale  fra  Menneske-  og  Pattedyrformer.  For- 
fatteren har  med  paaskønnelsesværdig  Omhu  og  Flid  gennem- 
gaaet  og  i  det  hele  klart  refereret  tidligere  Undersøgelser.  Arbej- 
det tager  særligt  Sigte  paa  Morfologien  af  radix  linguae's  Slim- 
hinde og  det  lymfatiske  Apparat  hos  Mennesket  og  følger  Ud- 
viklingen fra  Fosterstadiet  til  den  voxne  Tilstand,  til  Slut  be- 
handles meget  indgaaende  Histogenesen  af  det  lymfoide  Væv 
paa  radix  linguae,  i  Tonsillen  og  i  andre  lymfoide  Follikler,  f. 
Ex.  Tarmens.  Materialet  omfatter  et  relativt  betydeligt  Antal 
Fostre,  og  for  Tiden  efter  Fødselen  —  335  Mennesketunger  (i 
en  Alder  fra  2 — 3  Dage  til  84  Aar).  Særligt  mærkes  det  lym- 
foide Vævs  Forhold  og  Udseende  hos  et  Antal  yngre  Børn,  hvilket 
hidtil  ikke  har  været  godt  beskrevet.  Ved  Udvælgelsen  af  Ma- 
teriale har  Forfatteren  saavidt  muligt  søgt  at  sikre  sig  mod  pato- 
logiske Forandringer. 

Til  Undersøgelse  af  Blod-  og  særligt  Lymfekarrenes  Forhold 
har  Forfatteren  udført  en  Række  Injectioner  paa  Materiale  fra 
Fostre  og  voxne  Individer,  dels  med  Gerota's  Metode  dels  med 
Tusch.     Talrige  Præparater  medfølge. 

Forfatterens  Ræsonnementer  og  Diskussion  af  Forholdene 
er  meget  forstandige,  hans  tekniske  Bemærkninger  er  af  Interesse, 
og  hvorvel  han  udtrykkelig  betoner,  at  dette  Afsnit  ikke  for  ham 
har  været  Hovedæmnet,  men  en  supplerende  Undersøgelse,  har 
hans  Resultater  paa  adskillige  Punkter  ydet  heldige  Tilføjelser 
til  tidligere  foreliggende  Arbejder. 

Det  kan  saaledes  fremhæves,  at  han  i  god  Overensstemmelse 
med  f.  Ex.  Sappey,  men  i  endnu  større  Omfang  —  som  Præpa- 

raterne  viser  —  finder  intim  Forbindelse  mellem  Lymfekarnettet 
paa  radix  linguae  og  dorsum  linguae's  Slimhinde. 

Hovedundersøgelserne  angaar  det  lymfoide  Væv,  specielt 
Tungebælgenes  Udvikling.  Der  gives  en  udførlig,  samlet  Frem- 
stilling af  Spørgsmaalets  Historie  og  nuværende  Standpunkt, 
særligt  diskuterer  Forfatteren  det  af  Retterer  gennem  mange  Aar 
hævdede  Særstandpunkt,  at  det  lymfoide  Væv  genetisk  opstaar 
fra  Epitel.  Hvorvel  en  noget  mindre  Udførlighed  havde  været 
tilstrækkelig,  maa  det  dog  fremhæves,  at  Forfatterens  Afvejning 
af  det  literære  pro  et  contra  samt  hans  egne  kritiske  Bemærk- 
ninger er  godt  og  klart  skrevne,  og  han  maa  sikkert  siges  at 
være  berettiget  til  alvorligt  at  diskutere  og  imødegaa  Retterer's 
noget  paradoxe  Standpunkt.  En  fornyet  Undersøgelse  af  denne 
Hypotese  med  moderne  tekniske  Metoder  (saaledes  med  Hansens 
specifike  Bindevævs  farvning)  er  saa  meget  mere  berettiget  som 
Spørgsmaalet  om  andre  lymfoide  Organers  Genese  (f.  Ex.  Thy- 
mus' lymfocyternes  Forhold  til  Branchialfurernes  Epitel)  staar 
paa  Dagsordenen. 

Resultatet  af  Forfatterens  Undersøgelse  over  det  lymfoide 
Vævs  Oprindelse,  der  udførligt  er  studeret  paa  et  stort  og  vel- 
valgt Materiale  fra  Menneske  og  Dyr,  og  ikke  blot  for  Tunge- 
bælgenes men  ogsaa  for  Tonsillens  og  andre  lymfoide  Slimhinde- 
infiltrationers  Vedkommende,  er  sikkert  i  det  væsentlige  rigtigt. 

Om  end  man  ikke  paa  alle  Punkter  kan  være  helt  enig  med 
Forfatteren  og  adskillige  Steder  kunde  ønske  en  noget  mere 
sammentrængt  Fremstilling,  maa  man  yde  sin  Anerkendelse  af 
det  værdifulde,  overordentlig  omfangsrige  og  samvittigheds- 
fulde Arbejde,  der  her  er  præsteret,  og  som  vidner  om  For- 
fatterens store  Flid,  Kærlighed  til  og  Anlæg  for  videnskabelige 
Undersøgelser.  Vi  finde  derfor  Afhandlingen  fuldt  værdig  til 
at  belønnes  med  Universitetets  Guldmedalje. 

I  Afhandlingen  mærket:  „Nova  invenire  tam  årtis  est  quam 
fortunæ",  Thomas  Bartholin  1(553,  har  Forfatteren  væsentlig 
taget  Spørgsmaalet  om  Lymfekarrene  og  Lymfebanerne  paa 
Radix   og  Dorsum  linguæ    samt  tilgrænsende    Regioner   op    til 


63 

fornyet  Undersøgelse   særlig  ved   Injectioner.     Det  er  dog  mere 
den    makroskopiske    Side   af   Sagen    og    de   svagere   Forstørrel- 
sers   Omraade,    Forfatteren    har    behandlet.     Han    gennemgaar 
kort  Tungerodens  Udseende,   undersøger  og  beskriver,   med  til- 
børlig Hensyntagen  til  hvad  der  foreligger  i  Literaturen,  Blod- 
karrenes,  særlig    Venernes   Forløb,   gennemgaar   derpaa   Lymfe- 
karrenes og  de  regionære  Grlandlers  Forhold  paa  Basis   af  gode 
Literaturstudier  og  vedlægger  Fotografier  af  nogle  særlig  interes- 
sante  Afbildninger    hos    tidligere    Forfattere.      Til    Injection    af 
Lymfekarrene    har  Forfatteren  anvendt  Indstiksinjection    efter 
Oerota's  Methode  dog  ikke  med  Sprøjte   af  sædvanlig  Art,   men 
med  et  af  Forfatteren  selv  konstrueret  simpelt  og  meget 'praktisk 
Injectionsapparat,    der  lettere  tillader  mere   protraherede  Injec- 
tioner, hvilke  Forfatteren  delvis  tilskriver  sine  bedre  Injections- 
resultater.     Materialet  er  dels  nyfødte  Børn  og  Fostre,  dels  ud- 
tagne Tunger  af  Børn,  dels  nyfødte  Katte  og  Kaninunger.    For- 
fatteren  anvender   foruden   enkelt   Injection  i  vid   Udstrækning 
og  med  meget   smukt  Resultat  Dobbeltinjection   af  Blodkar  og 
Lymfekar  og  vedlægger  fortrinlige  Præparater,  der  vise  at  For- 
fatteren har  et  ualmindeligt  Talent  for  Injectionskunsten.     Hans 
Undersøgelses   Resultater    supplerer   heldigt    paa   de  væsentlige 
Punkter    de    tidligere   gode   Undersøgelser,    saaledes  finder  han 
endnu  meget  rigeligere  end  Sappey  intim  Sammenhæng  mellem 
Dorsum's    og   Radix    linguæ's  Lymfekarnet   i   Slimhinden,  og   i 
Sammenhæng  med  sine  nedenfor  omtalte  Injectioner  af  Muskel- 
lymfekar  påaviser  han  et  rigt  udviklet  Apparat  af  Lymfekar  langs 
Tungens  dybere  Blodkar,  som  modtager  Lymfe  fra  Tungemusku- 
laturen, kommunicerer  med  og  danner  delvis  Afløb  for  de  over- 
fladiske Net  i  Tungeslimhinden. 

Spytkirtlernes  Lt/mfeJcar  gives  der  ligeledes  nye  Oplysninger  om. 
Foranlediget  ved  Spørgsmaalet  om  Lymfekar  fra  Tunge- 
muskulaturen og  i  det  hele  Forholdene  ved  de  dybere  Lymfekar 
i  Tungesubstansen  føres  Forfatteren  ind  paa  at  forsøge  Injection 
af  MusJcellymfeJcar.  Efter  Referat  af  det  væsentlige  af  hvad  der 
foreligger  herom  i  Literaturen  beretter  Forfatteren  udførligt  om 
sine  Forsøg  paa,  med  bedre  Resultat  end  det  hidtil  var  lykkedes 

at  faa  virkelig  Injection  af  Muskellymfekar.  Grennem  velover- 
vejet Variation  af  Betingelserne  for  Injectionen  kar  han  meget 
bedre  end  tidligere  Undersøgere  opnaaet  at  injicere  utvivlsomme 
fine  Muskellymfekar  af  Musculus  triceps  suræ  og  en  Række 
andre  Muskler  paa  Menneskemateriale.  Forfatteren  giver  værdi- 
fulde Oplysninger  og  Afsnittet  er  i  det  hele  særlig  godt  og 
betydningsfuldt  ved  det  utvivlsomme  ved  Injection  fremstil- 
lede Lymfekarnet  i  Skelet-  og  Tungemuskulatur.  Ganske  vist 
deler  vi  ikke  overalt  Forfatterens  Synspunkter  elier  .Ræsonne- 
menter og  man  kunde  paa  flere  Punkter  fremføre  visse  Indven- 
dinger; den  egentlige  histologiske  Side  af  Sagen  har  Forfatteren, 
hvad  der  iøvrigt  aldeles  ikke  skal  bebrejdes  ham,  ikke  kunnet 
faa  Tid  til  at  tage  op  til  særlig  Undersøgelse;  heller  ikke  har 
Forfatteren  kunnet  indlade  sig  paa  de  principielle  Forhold  mellem 
Lymfebanernes  Begyndelse  og  Vævene,  han  hylder  ligesom  en 
Række  nyere  Forfattere  den  Anskuelse,  at  Lymfekarrene  danne 
et  paa  de  fleste  Steder  relativt  vel  aflukket  System. 

Alt  i  alt  er  Forfatterens  Arbejde  godt  og  værdifuldt, 
sobert  i  sit  Ræsonnement  og  i  Fremstillingen.  Det  er  et  Bevis 
paa  at  Forfatteren  har  udpræget  Talent  for  anat.  Injectioner, 
smukke  Anlæg  for  Tegning  og  Sans  for  virkelig  videnskabeligt 
Arbejde. 

Vi  mene  derfor  at  ogsaa  dette  Arbejde  fuldt  fortjener  Uni- 
versitetets Guldmedalje. 

Kjøbeuhavn,  den  7.  Maj   1911. 

J.  Fibiger.  Fr.  C.  C.  Hansen. 

Ved  Navnesedlernes  Aabning  fandtes  Forfatteren  a.t  være: 
af  den  første  Afhandling:  Prosector  anatomiæ,  Cand.  med.  August 
Jurisch  og  af  den  anden  Afhandling :  Prosector  anatomiæ,  Cand. 
med.  Otto  O.  Aagaard. 

Ved  Kirke-  og  Undervisningsministeriets  Skrivelse  af  8.  Maj 
1911  blev  der  meddelt  Tilladelse  til,  at  der  uddeltes  Medaille  for 
begge  de  prisbelønnede  Afhandlinger. 

IV.    De  filosofiske  Afhandlinger. 

Som  Besvarelse  af  den  af  Universitetet  for  Aaret  1909 — 10 
stillede  Prisopgave  i  Filosofi:  „Forholdet  mellem  Locke's  og 
Kant's  Erkendelseslære",  er  der  indkommet  to  Afhandlinger. 

Den  ene  af  disse,  der  er  mærket  „P.  n.",  giver  en  god  og 
livlig  Karakteristik  af  de  to  Filosofer  i  deres  indbyrdes  Forhold. 
Fremstillingen  har  Karakteren  af  en  fri  Reproduktion,  der  vidner 
om  selvstændig  Tilegnelse  af  Stoffet  og  har  sine  Fortrin  for  den 
stykkevise  Sammenstilling,  der  ofte  anvendes  i  saadanne  Frem- 
stillinger. Forfatteren  har  et  klart  Blik  for,  at  ældre  Filosofer 
ikke  studerede  deres  Forgængere  paa  den  kritiske,  filologiske 
Maade,  som  nu  kan  anvendes,  men  at  Paavirkningen  væsentligt 
bestod  i  en  stimulus,  der  enten  førte  til  Fortsættelse  eller  til 
Bevægelse  i  modsat  Retning. 

Hos  Locke  fremdrager  Forfatteren  skarpsindigt  de  forskellige 
Tendenser,  der  brydes  hos  ham,  i  Retning  af  Empirisme, 
Rationalisme  og  psykisk  Atomistik,  men  påaviser  tillige  med 
Styrke  Locke's  sunde  Betragtningsmaade  af  mange  enkelte  Spørgs- 
maal.  Han  er  tilbøjelig  til  at  fremhæve  Locke  paa  Bekostning 
af  Hume  og  Kant  i  højere  Grad,  end  det  vistnok  kan  forsvares. 
Men  han  har  dog  klart  Blik  for,  at  Kant's  Forstaaelse  af  den 
indre  Sammenhæng  mellem  formal  og  real  Erkendelse  var 
dyberegaaende  end  hans  Forgængeres,  og  at  Erkendelsespro- 
blemet  blev  stillet  af  ham  paa  en  alsidigere  og  grundigere 
Maade.  Der  kan  gøres  Indvendinger  mod  Opfattelsen  af  en- 
kelte Punkter  i  Kant's  Filosofi,  men  som  Helhed  vidner  Afhand- 
lingen om  en  saadan  Forstaaelse  og  kritisk  Selvstændighed,  at 
vi  med  Glæde  erklære  den  for  værdig  til  at  opnaa  Universi- 
tetets Guldmedaille. 

Den  anden  Afhandling  har  til  Motto:  „Kritische  Philosophie 
ist  diejenige,  welche  nicht  nur  schlechthin  mit  der  Wissenschaft 
Zusammenhang  hat,  und  auch  nicht  schlechthin  mit  der  Natur- 
wissenschaft,  sondern  in  erster  Linie  mit  der  Mathematik,  und 
erst  durch  sie,  und  an  ihrer  Hånd  mit  der  Naturwissenschaft". 
Den  giver  en  udførlig   og  grundig  Karakteristik  af  de  to  Filo- 

sofer  og  anstiller  en  indgaaende  og  lærerig  Sammenligning  mel- 
lem dem.  Forfatteren  påaviser  deres  selvstændige  Behandling 
af  Erkendelsesproblemet  og  det  Analoge  i  deres  Stilling  til  deres 
Tids  Forsken.  Paa  flere  Punkter  har  Forfatteren  kastet  nyt 
Lys  over  Locke's  Filosofi  og  dens  Betydning,  og  herved  har 
hans  mangesidige  Kundskaber  og  store  Skarpsindighed  ydet  god 
Tjeneste.  Dog  lægger  han  utvivlsomt  Mere  ind  hos  Locke,  end 
berettiget  er,  og  særligt  har  han  neppe  Eet  i,  at  Locke,  da  han 
skrev  sit  berømte  Essay,  skulde  være  paavirket  af  Newton's  Op- 
fattelse af  Naturvidenskaben  og  dens  Metode.  Der  er  hos  Locke 
en  større  Modsætning  mellem  formal  og  real  Videnskab,  end 
det  ses  af  Forfatterens  Fremstilling.  Til  Gengæld  har  Forfatteren 
ikke  tilstrækkeligt  Blik  for  Betydningen  af  Kant's  Forsøg  paa 
at  finde  en  indre  Sammenhæng  mellem  formal  og  real  Viden- 
skab, og  Kant  kommer  overhovedetikke  ganske  til  sin  Eet.  Men 
Forfatteren  viser  sig  alligevel  som  en  grundig  Kender  af  Kant's 
Filosofi  og  har  mange  træffende  Iagttagelser  og  Bemærkninger 
om  den.  Afhandlingen  vidner  helt  igennem  om  en  sjelden  For- 
ening af  Lærdom  og  Skarpsindighed.  Paa  en  klar  og  tiltalende 
Maade  holder  han  de  forskellige  Problemer  ude  fra  hverandre 
og  følger  deres  Behandling  hos  de  to  Filosofer.  Vi  tillægge,  trods 
de  antydede  Indvendinger,  hans  Arbejde  en  saadan  Betydning 
og  finde  i  det  Vidnesbyrd  om  saa  gode  Evner  og  Kundskaber, 
at  det  er  os  en  Glæde  at  erklære  den  værdig  til  at  belønnes 
med  Universitetets  Guldmedaille. 

Kjøbenhavn.  den  20.  Marts  1911. 

Harald  Høffding.  K.  Kroman.  Cl.  Wilkens. 

Ved  Navnesedlernes  Aabning  fandtes  Forfatterne  at  være: 
af  den  første  Afhandling:  Cand.  phil.  Kort  Kristian  Kortsen  og 
af  den  anden  Afhandling:  Stud.  jur.  Naphtali  Colin. 

Ved  Kirke-  og  Undervisningsministeriets  Skrivelse  af  8.  Maj 
1911  blev  der  meddelt  Tilladelse  til,  at  der  uddeltes  Medaille 
for  begge  de  prisbelønnede  Afhandlinger. 

V.    Den  historiske  Afhandling. 

Som  Besvarelse  af  det  for  1909—10  udsatte  Prisspørgsmaal 
i  Historie:  „Hvorledes  er  Kristian  II.  og  Hovedbegivenhederne 
i  hans  Historie  blevet  opfattet  og  bedømt  i  Historieskrivningen 
fra  hans'  Samtid  til  Nutiden?"  er  indkommet  en  Besvarelse, 
mærket  H.  M.  B. 

Forfatteren  anfører  selv,  at  hans  Tid  har  været  meget  stærkt 
begrænset,  og  at  han  ikke  kan  Latin.  Misligere  er  det  dog,  at 
han  i  det  hele  synes  at  have  manglet  de  rette  Forudsætninger 
for  at  magte  Opgaven,  hvorfor  den  af  ham  anvendte  Flid  ikke 
har  kunnet  gøre  Fyldest.  Afhandlingen  indeholder  snarere 
spredte  Referater  af  de  forskellige  Behandlinger  af  Kristian 
II.s  Historie  end  en  indgaaende  Karakteristik  af  dem;  der 
mangler  enhver  kritisk  Enkeltundersøgelse  af  Historieskrivernes 
Benyttelse  af  det  stadigt  voksende  Kildestof  og  Behandling  af 
det.  Kun  i  meget  ringe  Grad  er  der  gjort  Forsøg  paa  at  stille 
Historieskrivernes  Opfattelse  i  Forhold  til  deres  Tids  Tankegang 
og  videnskabelige  Metode.  For  den  ældre  Tids  Vedkommende 
behandles  Værkerne  kronologisk  efter  Tiden  for  deres  Udgivelse 
og  ikke  efter  Tiden  for  deres  Affattelse ;  saaledes  omtales  Skiby- 
krøniken  efter  Pontanus.  Heller  ikke  er  Litteraturen  tilstrækkeligt 
udnyttet;  man  savner  Hensynstagen  til  Dahlmann,  Schafer  og 
Sars ;  hverken  A.  D.  Jørgensens  Fremstilling  af  Kongens  Historie 
i  hans  „40  Fortællinger"  eller  Erslevs  Redegørelse  for  hans 
Stilling  til  Lensvæsenet  omtales,  og  Rørdams  Behandling  af 
Historieskrivningen  i  dets  16.  Aarhundrede  og  hans  Biografi  af 
Arild  Hvidtfeld  synes  ikke  at  være  kendt  af  Forfatteren. 

Af  disse  Grunde  kan  der  ikke  tilkendes  Forfatteren  nogen 
Belønning. 

Kjøbenhavu,  April  1911 

Joh.  Steenstrup.  Kr.  Erslev.  J.  A.  Iridericia. 


68 


VI.    Den  tysk-filologiske  Afhandling. 

Som  Besvarelse  af  Universitetets  Prisopgave  i  tysk  Filologi 
for  Aaret  1909—10:  „En  indgaaende  Undersøgelse  og  Frem- 
stilling af  Sproget  i  den  1486  i  Lybæk  trykte  nedertyske  Over- 
sættelse af  jydske  Lov"  er  der  indkommet  en  Afhandling,  mærket 
x . 

I  en  indledende  Undersøgelse  kommer  Forfatteren  til  det 
vigtige  Resultat,  at  Kolderup-JRosenvinge  (Samling  af  gamle 
danske  Love  III  S.  VI.  XVII)  har  Ret,  naar  han  formoder,  at 
den  nedertyske  Text,  der  er  Genstand  for  Undersøgelsen,  ikke  er 
oversat  umiddelbart  efter  den  danske  Original,  men  efter  den 
latinske  Oversættelse.  Forfatteren  godtgør  dette  ved  at  paavise 
særlige  Overensstemmelser  imellem  den  latinske  og  nedertyske 
Oversættelse.  I  Hoveddelen  af  sit  Arbejde  giver  Forfatteren 
dernæst  en  fuldstændig  Fremstilling  af  den  nedertyske  Texts 
Lyd-  og  Bøjningslære.  Med  Hensyn  til  Tillæget  efter  Texten 
i  den  nedertyske  Oversættelse  viser  Forfatteren  ved  at  sammen- 
stille dets  sproglige  og  orthografiske  Ejendommeligheder,  at  det 
i  Henseende  til  Sprog  og  Skrivemaade  paa  flere  Pnnkter  er  af- 
vigende fra  Texten  og  altsaa  ikke  kan  skyldes  Oversætteren, 
men  er  en  senere  Tilføjelse,  der  som  han  antager  maaske  først 
er  kommen  til  ved  den  nedertyske  Oversættelses  Udgivelse  i 
Trykken. 

Om  end  Forfatterens  Behandling  af  Emnet  er  bleven  noget 
ujævn  derved,  at  han  i  sin  Fremstilling  af  Lydlære  lægger  Ud- 
gangspunktet for  den  historiske  Betragtning  meget  længere  til- 
bage i  Tiden  end  ved  Formlæren,  og  selv  om  der  hist  og  her 
findes  en  urigtig  Opfattelse  i  lydhistorisk  Henseende  eller  andre 
Fejl  i  Enkeltheder,  er  hans  Afhandling  dog  i  det  hele  taget  et 
flittigt  Arbejde,  der  giver  hvad  der  med  Billighed  kunde  for- 
langes. Forfatteren  viser  sig  i  Besiddelse  af  gode  sproghistoriske 
Kundskaber   og   han   har  benyttet  de  bedste  og  nyeste  Hjælpe- 


m 

midler  for  saa  vidt  de  stod  til  hans  Raadighed.  Vi  tager  der- 
for ikke  i  Betænkning  at  indstille  hans  Arbejde  som  værdigt  til 
at  belønnes  med  Universitetets  G-uldmedaille. 

Rjøbenhavn,  den  6.  April  1911. 

H,  Møller.  Chr.  Sarauw. 

Ved   Navnesedlens    Aabning   fandtes    Forfatteren    at   være: 
Stud.  mag.  Axel  Christen  Højberg  Christensen. 


70 


UNIVERSITETETS 
PRISSPØRGSMAAL 

FOR  AARET  1910-191  1. 


1.     THEOLOG-I. 

En  Fremstilling  af  den  paulinske  Retfærdiggørelseslære  og 
en  Undersøgelse  af  dennes  Betydning  for  Paulus's  hele  Kristen- 
domsopfattelse. 

2.    LOVKYNDIGHED. 

For  flere  eller  færre  Grupper  af  søretlige  Normer  ønskes 
der  en  Fremstilling  og  kritisk  Vurdering  af  de  i  den  danske  og 
de  vigtigste  fremmede  Retsforfatninger  fulgte  Regler  om  deres 
stedlige  Virkeomraade. 

3.  STATSVIDENSKAB. 

En  Fremstilling  af  Kartel-  og  Trustbevægclsens  Frem- 
træden og  Udvikling  i  Danmark. 

4.  LÆGEVIDENSKAB. 

Der  ønskes  en  paa  selvstændige  Undersøgelser  støttet  Rede- 
gørelse for  den  ortostatiske  Albuminuris  Patogenese. 

5.  FILOSOFI. 

En  Karakteristik  og  Vurdering  af  F.  C.  Sibbern  som  Psykolog. 

6.  HISTORIE. 

v 

En  Fremstilling  af  de  ikke-nordiske  Landes  Deltagelse  i 
Handelen  paa  Nordsøen  og  Østersøen  i  det  16de  og  17de  Aar- 
hundrede  indtil  1660  og  af  den  Handelspolitik,  som  derved 
gjorde  sig  gældende. 

7.     KLASSISK  FILOLOGI. 

Der  ønskes  en  Sammenstilling  og  Drøftelse  af  de  Steder 
hos  Livius,  i  hvilke  han  synes  at  have  taget  Hensyn  til  sin 
egen  Tids  Historie  og  Institutioner  og  udtalt  sin  Dom  derom. 

8.    ØSTERLANDSK  FILOLOGI. 
En    Fremstilling    af    Medinas    Historie    under   Omajjaderne 
med  særligt  Hensyn  til  de  religiøse  Partiforhold. 

9.    NORDISK  FILOLOGI. 
En  Paavisning  af  de  i  den  engelske  Litteratur  foreliggende 
Kilder  og  Forudsætninger  for  Ludvig  Holbergs   digteriske  Pro- 
duktion. 

10.    ROMANSK  FILOLOGI. 
Den  franske  Versekunsts  Udvikling  i  det  19de  Aarhundrede. 

11.    MATHEMATIK  OG  ASTRONOMI. 

Der  ønskes  udført  et  Baneberegningsarbejde  for  en  ■  ikke 
definitivt  beregnet  Komet,  der  fra  kosmogonisk  Synspunkt  byder 
særlig  Interesse. 

12.  FYSIK  OG  KEMI. 

Den  elektromotoriske  Kraft  imellem  hvidt  og  graat  Tin  i 
et  reversibelt  galvanisk  Element  ønskes  bestemt  fra  Omdannelses- 
punktet  til  saa  lav  Temperatur  som  muligt.  Tillige  ønskes 
Omdannelsesvarmen  maalt  og  Resultaterne  behandlede  ud  fra 
et  thermodynamisk  Standpunkt. 

13.  NATURHISTORIE. 

Der  ønskes  en  petrografisk  og  kemisk  Undersøgelse  af  en 
eller  flere  danske  Tertiæraflejringer  efter  eget  Valg.  Ved  Under- 
søgelsen tages  ogsaa  Hensyn  til  de  i  Lagene  forekommende 
Konkretioner,  og  der  maa  i  det  mindste  for  en  Dels  Vedkommende 
benyttes  selvstændig  indsamlet  Materiale,  hvoraf  Prøver  afleveres 
samtidig  med  Besvarelsen. 

Anmærkn. 


Besvarelserne  af  Opgaverne  skulle  affattes  paa  Dansk  eller  paa 
Latin,  efter  Forfatterens  frie  Valg.  Afhandlingerne  skulle  være 
skrevne  med  en  tydelig  Haandskrift;  de  maa  kim  betegnes  med 
Motto  eller  Mærke,  medens  Forfatterens  Navn,  Fødselsdag  og 
-aar  angives  i  en  vedlagt  lukket  Konvolut,  der  er  betegnet  med 
samme  Motto  eller  Mærke  som  Afhandlingen,  og  indsendes  til 
Universitetets  Hektor  inden  15.  Jan.  1912,  med  Undtagelse  af  Be- 
svarelserne af  den  naturhistoriske  Opgave,  til  hvis  Indlevering  Tiden 
staar  aaben  indtil  15.  Jaii.  1013.  Adgangen  til  at  deltage  i  Kon- 
kurrencen om  Prismedaillen  er  ikke  indskrænket  til  akademiske 
Borgere,  men  staar  aaben  for  enhver,  som  paa  den  Tid,  Pris- 
opgaven besvares,  ikke  er  over  30  Aar  og  heller  ikke  har  op- 
naaet  fast  kongelig  Ansættelse.  Paa  Ydersiden  af  ovennævnte 
Konvolut  maa  findes  følgende  Erklæring:  „Ved  Afgivelsen  af 
denne  Besvarelse  er  Forfatteren  ikke  fyldt  30  Aar  og  har  ikke 
opnaaet  fast  kongelig  Ansættelse".  Forefindes  denne  Erklæring 
ikke,  vil  Afhandlingen  ikke  blive  bedømt. 

De  indleverede  Eksemplarer  af  Besvarelserne   indlemmes  i 
Universitetets  Arkiv. 


Kjøbenhavn,  den  3.  Juni  1911. 


Under  Universitetets  Segl. 

